title: Sawa

text: Kaikille opiskeluaan jatkaville pakollinen 12. kouluvuosi (tai osa kouluvuodesta) suoritetaan Sawassa. Esimerkiksi vuonna 2004 näitä ylioppilastutkintoa vastaaviin päättökokeisiin saakka opiskelevia, tyypillisesti 17–18 vuoden ikäisiä nuoria oli Sawassa noin 8 500 henkeä. Monet nuoret värvätään asepalveluun suoraan Sawan koulutusleiriltä. Ne jotka eivät jatka opintojaan, usein joutuvat suorittamaan kansalaispalvelustaan (virallisesti 18 kuukauden kestoinen, käytännössä usein paljon pidempi) Sawaan täytettyään 18 vuotta. Olojen ja kohtelun ankaruuden johdosta monet ase- tai siviilikansallispalvelusta suorittavista karkaavat Sawan koulutusleiriltä tai eivät palaa lomaltaan.


title: Matthew Barnaby

text: Matthew Barnaby (s. 4. toukokuuta 1973 Ottawa, Ontario) on kanadalainen entinen jääkiekkoilija.


title: Matthew Barnaby

text: Ärsyttäjänä ja kovana taklaajana tunnettu Barnaby pelasi NHL:ssä vuosina 1993–2007 yhteensä 834 runkosarjaottelua seitsemässä eri joukkueessa. Kaikkien aikojen jäähypörssissä Barnaby on 18. sijalla, yhteensä 2 562 minuutilla.


title: Matthew Barnaby

text: Peliuransa jälkeen Barnaby toimi vuosina 2008–2011 ESPN-televisiokanavan jääkiekkoasiantuntijana. Sopimus purettiin Barnabyn jäätyä kiinni rattijuopumuksesta.


title: Warrior (Nina Sublattin kappale)

text: ”Warrior” on Nina Sublattin esittämä musiikkikappale, jolla hän edusti Georgiaa Eurovision laulukilpailussa 2015. ”Warrior” sijoittui ensimmäisessä semifinaalissa neljänneksi 98 pisteellä ja finaalissa 11. sijalle 51 pisteellä.


title: Warrior (Nina Sublattin kappale)

text: Sublatti sävelsi ja sanoitti itse Georgian euroviisukarsinnan voittaneen version kappaleesta. Ennen Eurovision laulukilpailua hän kuitenkin muokkasi sävellystä in kanssa.


title: HMS Elizabeth (1769)

text: HMS Elizabeth oli Britannian Kuninkaallisen laivaston vuonna 1769 vesillelaskettu Elizabeth-luokan 74-tykkinen kolmannen luokan linjalaiva.


title: HMS Elizabeth (1769)

text: Alus tilattiin 6. marraskuuta 1765 Portsmouthin telakalta, jossa rakennustöistä vastasi Thomas Bucknall. Sen köli laskettiin 6. toukokuuta 1766 ja alus laskettiin vesille 17. lokakuuta 1769. Se valmistui 17. joulukuuta 1770, jolloin aluksen valmistuskustannukset olivat 27 996 puntaa viisi shillinkiä ja yhdeksän pennyä. Varustaminen maksoi lisäksi 7 648 puntaa ja yhden shillingin.


title: HMS Elizabeth (1769)

text: Alus romutettiin 1797.


title: Michael Deaver

text: Michael K. Deaver (11. huhtikuuta 1938 Bakersfield, Kalifornia − 18. elokuuta 2007 Bethesda, Maryland) oli Yhdysvaltain presidentti Ronald Reaganin apulaiskansliapäällikkö tämän ensimmäisen presidenttikauden aikana 1980-luvun alussa. Valkoisessa talossa Deaver vastasi Reaganin julkisten esiintymisten järjestelyistä ja oli hyvin merkittävässä osassa Reaganin imagon rakentamisessa. Deaver järjesti esimerkiksi tunnetut Reaganin Kiinan muurilla ja Normandian rannikolla pidetyt valokuvaustilaisuudet. Hän myös suojeli Reagania liiallisilta yhteydenottopyrkimyksiltä.


title: Michael Deaver

text: Jätettyään Valkoisen talon Deaver tuomittiin vuonna 1987 väärästä valasta hänen valehdeltuaan kongressille ja liittovaltion valamiehistölle lobbausliiketoimistaan. Häntä oli syytetty myös poliittisten yhteyksiensä hyödyntämisestä.


title: HMS Resolution (1770)

text: HMS Resolution oli Britannian Kuninkaallisen laivaston vuonna 1770 vesillelaskettu Elizabeth-luokan 74-tykkinen kolmannen luokan linjalaiva.


title: HMS Resolution (1770)

text: Alus tilattiin 16. syyskuuta 1766 Deptfordin telakalta, jossa rakennustöistä vastasi Adam Hayes. Sen köli laskettiin heinäkuussa 1767 ja alus laskettiin vesille 12. huhtikuuta 1770. Se valmistui 17. toukokuuta, jolloin sen valmistuskustannukset olivat 33 576 puntaa kahdeksan shillinkiä ja seitsemän pennyä sisältäen varustamisen.


title: HMS Resolution (1770)

text: Alus romutettiin 1813.


title: Merplast

text: Merplast Oyj on suomalainen yhtiö, joka keskittyy työpaikkojen ensiapuvalmiuteen. Yritys järjesti joulukuussa 2014 onnistuneesti osakeannin (joukkorahoitus), jonka yhteydessä yhtiö keräsi pääomaa yhteensä 130 000 euroa ja samassa yhteydessä vahvisti hallitusta kahdella uudella jäsenellä. Osakeannilla yhtiön osakkaiden lukumäärä nousi 85:een henkilöön. Osake on listattu Privanet Groupin ylläpitämässä listaamattomien yritysten kaupankäyntijärjestelmässä. Kesällä 2017 yritys siirrettiin Privanetin kaupankäyntipalvelussa pienten ja keskisuurten yritysten päälistalle. Yhtiö ilmoittaa asiakasmääräkseen noin 25 000 yritystä ja yhteisöä.


title: Merplast

text: Yhtiö on perustettu vuonna 2005. Ensimmäiset vuodet yhtiö toimi Tervosta käsin, jossa sillä oli ajanvarauskonttori sekä varasto. Myöhemmin yhtiön kasvaessa toimipaikka siirtyi Kuopioon, jossa yhtiöllä on nykyisin ajanvaraustoiminnot, asiakaspalvelu ja varasto. Yrityksen perustivat Marko ja Minna Parviainen. Yhtiön hallituksen puheenjohtaja on Teuvo Rintamäki ja toimitusjohtaja Marko Parviainen.


title: Merplast

text: Yhtiöllä on kolme segmenttiä, joissa se toimii: 1) ensiaputarvikkeet, 2) ensiapu- ja työturvallisuuskoulutukset, sekä 3) maallikkodefibrillaattorit. Yhtiö tunnetaan erityisesti defibrillaattoreistaan, joiden osalta se on markkinajohtaja Suomessa. Toimitettujen defibrillaattoreiden osalta on jo saatu käyttötapauksia useista eri kohteista Suomessa. Defibrillaattoreiden lisäksi yritys toimittaa työpaikoille ensiaputarvikkeita ja järjestää ensiapukoulutuksia. Loppuvuodesta 2015 yhtiö tiedotti voittaneensa useita kilpailutuksia poliisin ensiapukoulutusten järjestämisestä Poliisihallituksen annettua ohjeen siitä, että poliisin tulee kouluttaa henkilöstö vähintään Suomen Punaisen Ristin EA1 -tasoisella ensiapukoulutuksella. Vuonna 2015 yhtiö toteutti ensiapukoulutukseen liittyvän valtakunnallisen kurssijärjestelmän ensimmäisenä toimijana Suomessa.


title: Merplast

text: Ensiaputarvikkeiden osalta yhtiöllä on oma brändi, jonka lisäksi tunnetuin edustuksessa oleva tuotemerkki on runsaan ulkoisen verenvuodon hallintaan tarkoitettu Celox -hemostaatti. Yhtiö on saanut asiakkaikseen useita julkisia yhteisöjä, kuten Helsingin, Turun ja Vantaan kaupungit.


title: Merplast

text:
Merplast Oy:n kotisivut
Merplast Oy voitti Helsingin poliisin kilpailutuksen, 3.9.2015
Elvytyslaitteesta halutaan kauppakeskusten vakiovaruste, YLE 7.11.2012


title: To Die For

text: To Die For voi tarkoittaa ainakin seuraavia:


title: Venäjän maastopalot 2015

text: Maastopalot tuhosivat itäisessä Siperiassa Venäjällä 24 000 hehtaarin alueen huhtikuussa 2015. Pahimmat tuhot koettiin Hakassiassa, jossa kuoli 29 henkeä ja Taka-Baikalian aluepiirissä, jossa ainakin neljä kuoli. Hakassiassa tuhoutui lisäksi 1 300 kotia jättäen n. 6 000 ihmistä kodittomiksi.


title: Venäjän maastopalot 2015

text: Viranomaisten mukaan palot saivat alkunsa heinän kulottamisesta, mutta kuivan ja lämpimän sään sekä tuulten vuoksi palot lähtivät leviämään.


title: Venäjän maastopalot 2015

text: Kiinalaisten medialähteiden mukaan palot levisivät myös Arguniin Sisä-Mongoliaan.


title: Hänen viimeinen ottelunsa

text: Hänen viimeinen ottelunsa ("Knute Rockne, All American") on vuonna 1940 valmistunut yhdysvaltalainen elämäkertaelokuva, joka kertoo Notre Damen yliopistojoukkueen norjalaissyntyisestä amerikkalaisen jalkapallon valmentajasta Knute Rocknesta (1888–1931).


title: Hänen viimeinen ottelunsa

text: Elokuvassa Ronald Reagan tekee läpimurtoroolinsa jalkapalloilija George Gippinä. Elokuvan myötä Reaganista tuli A-filmien näyttelijä ja yksi Warner Bros. -studion tähtinäyttelijöistä.


title: Master of None

text: Master of None on yhdysvaltalainen komediasarja, jonka ovat luoneet Aziz Ansari ja Alan Yang. Sarjan ensimmäinen tuotantokausi julkaistiin Netflix-palvelussa 6. marraskuuta 2015. Sarja kertoo Ansarin näyttelemän Devin ja tämän ystävien elämästä New Yorkissa. Ansarin oikeat vanhemmat näyttelevät sarjan toisessa jaksossa, ja hänen veljensä osallistui viidennen jakson käsikirjoittamiseen.


title: Master of None

text: Sarjasta tilattiin helmikuussa 2016 toinen tuotantokausi, joka julkaistiin toukokuussa 2017.


title: 257 (luku)

text: 257 (kaksisataaviisikymmentäseitsemän) on pariton kokonaisluku. Sen edeltäjä on 256 ja sen seuraaja on 257.


title: 257 (luku)

text: Luku 257 on alkuluku ja yksi Fermat'n alkuluvuista.


title: Ski Classics 2014–2015

text: Ski Classics 2014–2015 oli maastohiihdon maratonkilpailujen sarjan Ski Classicsin viides kilpailukausi. Kausi alkoi 13. joulukuuta 2014 Italian Livignossa ja päättyi 28. maaliskuuta 2015 Ruotsin Åressa. Kausi koostui ensimmäisen kilpailun yhteydessä hiihdetystä prologista ja kahdeksasta varsinaisesta osakilpailusta.


title: Ski Classics 2014–2015

text: Kokonaiskilpailun voitti miehissä norjalainen Petter Eliassen ja naisissa itävaltalainen Katerina Smutna.


title: Wilhelm Grimm

text: Wilhelm Carl Grimm (myös Karl; 24. helmikuuta 1786 Hanau, Pyhä saksalais-roomalainen keisarikunta – 16. joulukuuta 1859 Berliini, Preussi) oli saksalainen kirjailija ja Grimmin veljeksistä nuorin.


title: Wilhelm Grimm

text: Wilhelm syntyi Hanaussa 24. helmikuuta 1786. Vuonna 1803 hän alkoi opiskella lakia Marburgin yliopistossa, vuosi veljensä jälkeen. Veljekset viettivät koko elämänsä hyvin lähellä toisiaan. Opiskelijoina he nukkuivat samassa huoneessa.


title: Wilhelm Grimm

text: Vuonna 1825 Wilhelm, joka oli nyt 39-vuotias, avioitui apteekkarin tyttären Henriette Dorothea Wildin kanssa. Avioliitto ei vaikuttanut veljesten suhteeseen. Richard Cleasby vieraili veljeksillä ja huomautti, että ”he asuivat yhdessä sellaisessa sovussa ja yhteisössä, että voisi lähes kuvitella, että lapset olivat heidän yhteistä omaisuuttaan”. Wilhelm ja Henriette saivat neljä lasta: Jacob (3. huhtikuuta–15. joulukuuta 1826), Herman (1828–1901), Rudolf Georg (1830–1889) ja Barbara Auguste Luise Pauline Marie (1832–1919).


title: Wilhelm Grimm

text: Wilhelm ja Jacob julkaisivat vuonna 1812 kokoelman satuja, joka Suomessa tunnetaan nimellä "Grimmin sadut".


title: Wilhelm Grimm

text: Wilhelm kuoli Berliinissä tulehdukseen 73-vuotiaana.


title: Per Otto Adelborg

text: Per Otto Adelborg (24. huhtikuuta 1781 Loviisa – 2. maaliskuuta 1818 Västervik, Ruotsi) oli suomalaissyntyinen ruotsalainen upseeri ja pilapiirtäjä.


title: Per Otto Adelborg

text: Adelborg syntyi Loviisassa ja kuului vasta-aateloituun Adelborgin sukuun. Hänen isänsä oli linnoituskapteeni Erik Otto Adelborg (vuoteen 1772 Borgh) ja äitinsä Anna Sofia Carlsköld. Hän aloitti upseerin uransa ylimääräisenä vänrikkinä kuningattaren henkirykmentissä Tukholmassa 1796. Adelborg osallistui ruotsalaisissa joukko-osastoissa Suomen sotaan 1808–1809 yhteysupseerina ja esikuntapäällikkönä. Hänet ylennettiin vuonna 1808 ratsumestariksi ja hän sai harvinaisen kultaisen urhoollisuusmitalin. Suomen sodan jälkeen Adelborg oli Ruotsissa everstiluutnantin vakanssilla ja oli yliadjutantin tehtävissä Norjan sotaretkellä 1814.


title: Per Otto Adelborg

text: Adelborg oli taitava piirtäjä ja hän julkaisi 21 poliittisen pilapiirroksen sarjan "Karikatyrer öfver konung Gustaf IV Adolfs regering". Hänen kuvissaan Kustaa IV Adolf oli vähämielinen henkilö, jolla oli veltto katse, puoliavoin suu, pitkä nenä sekä luonnottoman suuri kolmikolkkahattu. Tämä kuvat vaikuttivat Kustaa IV Adolfin julkisuuskuvaan taiteessa aina Albert Edelfeltin piirroksiin asti. Kungliga bibliotekissa Tukholmassa on kaksi täydellistä kokoelmaa hänen pilapiirroksiaan. Hänen muuta taiteellista tuotantoaan ei pidetä yhtä korkeatasoisena.


title: Per Otto Adelborg

text: Adelborg avioitui vuonna 1807 Lovisa Eleonora Ramsayn (1785–1841) kanssa. Lovisa Ramsayn isä oli maaherra Otto Wilhelm Ramsay. Adelborgeilla oli kaksi poikaa: kapteeni ja tilanomistaja Anders Otto Adelborg (1811–1862) ja komentajakapteeni Bror Jakob Adelborg (1816–1865).


title: Mertiöjärvi

text: Mertiöjärvi on Satakunnassa Jämijärvellä Kierikankylällä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Jämijärven valuma-alueeseen. Mertiöjärvi on osa Jämijärven aluetta.


title: Mertiöjärvi

text: Järven pituus on 1,3 kilometriä, leveys 650 metriä ja pinta-ala 39 hehtaaria. Se sijaitsee aivan Jämijärven eteläpuolella sen ja Hämeenkankaan kapeassa välissä. Siihen laskevat Poljankeitaan ja Tapoosnevan suo-ojien vedet sekä muutama lyhyt pelto-oja. Järven laskuoja on melkein kanava, joka yhdistää järven Jämijärveen 100-metrisellä kaivetulla uomalla. Uoman yli kulkee seututie 261. Rantaviiva on 3,9 kilometriä pitkä. Puolet rannasta rajautuu peltomaahan ja loput metsään. Järven eteläpäässä on Hangaslahti, joka on matala ja umpeen heinittymässä. Toinen on Kurkilahti, joka kurkottaa länteen 350-metrisenä, mutta joka sekin on heinittymässä pohjastaan umpeen. Järven luusuassa on sama ongelma, mutta veden kulku lasku-uomaan on varmistettu ruoppaamalla rannanmyötäinen vapaanveden kanava. Järven vaikutuspiirissä on kolme maatilaa ja kahdeksan vapaa-ajanasuntoa. Kaakkoisrannassa sijaitsee uusi toimintakeskus.


title: Mertiöjärvi

text: Jämijärven vedenpintaa laskettiin pariin otteeseen 1800–1900-luvuilla. Vanhoista pitäjänkartoista 1700-luvulla näkee selvästi, kuinka Mertiöjärven suu on kavennut ojamaiseksi uomaksi. Vaikka vanhassa kartassa uoma näyttää pikemminkin salmelta kuin ojalta, sillä oli jo tuolloin järven nimi. Voidaan siten ajatella, että Jämijärven ja Mertiöjärven vedenpinnat ovat olleet aina samalla korkeudella ja että Jämijärven järvenlaskussa myös Mertiöjärven vedenpinta aleni ja sen ojaa perattiin liikkumisen helpottamiseksi.


title: Maj Helen Nymoen

text: Maj Helen Nymoen (o.s. Sorkmo; s. 14. elokuuta 1969 Os, Norja) on norjalainen entinen maastohiihtäjä. Hän edusti Os IL:ää.


title: Maj Helen Nymoen

text: Nymoen hiihti ensimmäisen kilpailunsa maailmancupissa 14. maaliskuuta 1992 sijoittuen 35. sijalle Vangissa 15 kilometrin vapaan hiihtotavan kilpailussa. Henkilökohtaisissa maailmancupin osakilpailuissa hän hiihti neljästi palkintopallille sprinttikilpailuissa. Nymoenin paras henkilökohtainen sijoitus oli toinen sija Engelbergissä vapaan hiihtotavan sprintissä 28. joulukuuta 1998 ja Kitzbühelissä vastaavassa kilpailussa 29. marraskuuta 1999. Normaalimatkoilla hän oli parhaimmillaan seitsemäs viiden kilometrin perinteisen hiihtotavan kilpailussa Val di Fiemmessä 13. joulukuuta 1997.


title: Maj Helen Nymoen

text: MM-kilpailuissa Nymoen oli mukana Trondheimissa 1997, Ramsaussa 1999 ja Val di Fiemmessä 2003. Hänen paras MM-saavutuksensa oli 14. sija Ramsaussa viiden kilometrin perinteisen hiihtotavan kilpailussa ja Val di Fiemmessä vapaan hiihtotavan sprintissä. Nymoen oli lisäksi mukana Naganon olympialaisissa 1998 ja Salt Lake Cityn olympialaisissa 2002. Hänen paras olympiasaavutuksensa oli kuudes sija Salt Lake Cityssä vapaan hiihtotavan sprintissä.


title: Ylinen Teerlammi

text: Ylinen Teerlammi on Satakunnassa Jämijärvellä Ruupanperällä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Jämijärven valuma-alueeseen. Ylinen Teerlammi on osa Jämijärven aluetta.


title: Ylinen Teerlammi

text: Lammen pituus on 100 metriä ja leveys 70 metriä. Se sijaitsee metsäisellä suoalueella, joka on tiheästi ojitettu, ja on Jämijärven kirkolta 2,6 kilometriä koilliseen. Lampeen laskee kaksi suo-ojaa ja kolmas toimii lammen laskuojana. Se yhtyy Alisen Teerlammen laskuojaan ja laskee lopulta Jämijärven Seeksanlahteen. Lammen rannat ovat rakentamattomia eikä sinne johda teitä.


title: Tervalampi (Jämijärvi)

text: Tervalampi on Satakunnassa Jämijärvellä Rannanperällä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Jämijärven valuma-alueeseen. Tervalampi on osa Jämijärven aluetta.


title: Tervalampi (Jämijärvi)

text: Lammen pituus on 120 metriä, leveys 100 metriä ja se on nelikulmaisen muotoinen. Se sijaitsee metsien laikuttaman peltoalueen keskellä. Siihen laksee kolme pelto-ojaa ja sen laskuoja laskee 600 metrin jälkeen Jämijärven Tervalahteen. Lammen vaikutuspiirissä on kolme maatilaa, mutta soisille rannoille ei ole rakennettu mitään. Lammen ohittaa seututieltä 261 erkaneva kylätie.


title: Tervalampi (Jämijärvi)

text: Vuosilta 1784–1798 on säilynyt Jämijärven pitäjänkartta Jämijärven järvialueesta, missä Tervalampi on piirretty näkyviin ilman nimeä. Kartassa on lammelle piirretty pitempi uloke länteenpäin. Silloin ei lammella ollut vielä laskuojaa. Vuoden 1959 painetussa peruskartassa lampeen on merkitty kaivettu laskuoja ja lampi on eri muotoinen kuin se on nykyään. Myöhemmissä peruskartoissa siihen on lisätty pohjoisesta tulo-oja, mutta lammen rannat ovat kasvaneet hieman umpeen. Tämä saattaakin olla lammen kohtalo lähivuosikymmeninä.


title: Soldiers of Odin

text: Soldiers of Odin (, lyhenne S.O.O.) on Suomesta muihinkin maihin laajennut katupartioliike. Se aloitti toimintansa lokakuussa 2015 Kemissä maahanmuuttovastaiselta pohjalta. Suomessa Odinin soturit hyväksyttiin yhdistysrekisteriin 11. helmikuuta 2016 nimellä "Soldiers Of Odin ry". Yhdistys on ilmoittanut haluavansa parantaa ihmisten turvallisuuden tunnetta puuttumalla tarvittaessa uhkaaviin tilanteisiin, oli niiden aiheuttaja sitten ulkomaalainen tai suomalainen. Ryhmä on ilmoittanut tarvittaessa ottavansa häiriötä aiheuttavan kiinni lain suomin valtuuksin ja ilmoittavansa tapauksesta poliisille.


title: Soldiers of Odin

text: Ilmoituksensa mukaan yhdistys tukee ja ylläpitää alueensa turvallisuuskulttuuria ja edistää kansalaisten omaehtoista ympäristön turvallisuuden ylläpitoa. Soldiers of Odin ilmoitti Facebook-sivullaan vuoden 2016 alussa, ettei se ole ”rasistinen ryhmä, kansallissosialistinen liike, huumejengi, moottoripyöräkerho tai rikollisjärjestö”. Tosin brittiläisen sanomalehden Daily Mailin mukaan järjestön päämajassa on esillä useita natsismiin ja valkoiseen ylivaltaan liittyviä esineitä, muun muassa koristepääkallon päässä oleva SS-upseerin koppalakki, hakaristitikari sekä Adolf Hitler -T-paita. Kemin jäsenet ovat väittäneet, etteivät ole kansallissosialistinen järjestö, vaikka usea jäsen on myöntänyt lehdelle, ettei pidä natsismia ”täysin pahana” aatteena. Järjestön perustajan Mika Rannan mukaan valkoisen rodun ylivaltaa kannattavat ihmiset ovat tervetulleita ryhmään.


title: Soldiers of Odin

text: Järjestöllä on yhteyksiä muun muassa MV-lehteen. Päällystön jäsenillä on erilaiset tunnukset kuin rivijäsenillä.


title: Soldiers of Odin

text: Soldiers of Odin -järjestöön kuuluvat alkoivat toimia lokakuussa 2015 Kemissä. Järjestön perustajiin kuuluvan Mika Rannan mukaan katupartointi oli vastaus siihen, että turvapaikanhakijat kuvasivat nuoria tyttöjä koulujen edustalla. Viikinkijumala Odinin nimen käyttö järjestön nimessä oli Mika Rannan ajatus.


title: Soldiers of Odin

text: Vuodenvaihteessa 2015–2016 toiminta laajeni muun muassa Joensuuhun, Kouvolan lähistölle ja Poriin. Isoimmat katupartioryhmät olivat noin 5–15 miehen suuruisia. Koko ryhmällä on "Karjalan Heili" -lehden mukaan 500 jäsentä. Soldiers of Odin ry rekisteröitiin järjestönä, joka muun muassa tukee turvallisuuden ylläpitoa. Järjestö toimi maaliskuun puolivälissä Suomessa 27 paikkakunnalla. Helsingissä järjestöön liittyi myös virolaisia, jotka ovat asuneet Suomessa jonkin aikaa. Tiedotusvälineiden mukaan jäsenistön määrän kasvu pysähtyi vuoden 2016 ensi puoliskolla. Vuoden 2016 touko–kesäkuussa näkyivät Odinien soturien sisäiset ristiriidat, toiminnan vähäisyys ja jäsenkato. Syksyllä toiminta oli pitkälti lamassa muun muassa Savonlinnassa, jossa toiminta oli hyvin aktiivista keväällä. Katupartiointi hiipui tai hävisi kokonaan muun muassa Joensuussa, Tampereella, Oulussa ja Jyväskylässä. Helsingissä jossa katupartiotoiminta alkoi myöhemmin, toiminta oli hyvin vähäistä: katupartiot tekivät kierroksiaan vain muutamia kertoja. Liikkeen aktiivin mukaan oli vaikeaa houkutella ihmisiä mukaan. Tämä johtui siitä, ettei kaduilla sattunut mitään huonoa. Myös jäsenten perhe- ja työtilanne vähensi kiinnostusta aktiivien katupartiointiin. Toiminta hiljeni Kemissäkin. Paikkakuntien S.O.O.-osastoja lakkautettiin. Ryhmien toiminta jyrkentyi. Eri paikkakuntien ryhmiä esiintyi yhdessä. Turun S.O.O. lopetti toimintansa elokuussa 2016, mutta S.O.O. aloitti Kokkolassa.


title: Soldiers of Odin

text: MV-lehti tukee S.O.O.:n toimintaa esimerkiksi mustamaalaamalla järjestön vastustajia


title: Soldiers of Odin

text: Toukokuun lopussa 2017 Helsingin Sanomat arvioi S.O.O.:lla olevan Suomessa noin 300 jäsentä.


title: Soldiers of Odin

text: Keväällä 2016 patentti- ja rekisterihallitus hyväksyi Soldiers of Odinia koskevat vaatteet, jalkineet ja päähineet tavaramerkiksi. Tavaramerkin haltija kertoo vastustavansa rasismia ja kyseenalaistavansa viranomaisten päätöksen hyväksyä Soldiers of Odin yhdistysrekisteriin.


title: Soldiers of Odin

text: Maailman tiedotusvälineiden huomattua Suomen Soldiers of Odinin se levisi pian ulkomaille. Tammikuun 2016 lopussa veljesjärjestö oli aloittamassa toimintaansa Norjassa, ja liike levisi myös Viroon. Helmikuun lopulla järjestöllä oli toimintaa myös Ruotsissa ja Tanskassa. Huhtikuussa toimintaa oli jo 18 maassa. Osa ulkomaisista järjestöistä lienee perustettu maaliskuun puolivälissä lähinnä Internetin Facebook-tileinä ja vastaavana Internet-aktivismina. Ruotsissa järjestön toiminta väheni alun innostuksen jälkeen huomattavasti kesällä, ja Tanskan osasto lakkautti toimintansa. Syksyllä järjestö aktivoitui muun muassa Kanadassa. Ruotsissa katupartiotoiminta alkoi hiipua toukokuussa 2016 lehtikirjoittelun ja joidenkin väkivaltaisten hyökkäysten takia.


title: Soldiers of Odin

text: Huhtikuussa 2017 Kanadan Soldiers of Odin tuomitsi järjestön suomalaisen johdon rasistisen agendan ja irtaantui järjestöstä, jonka seurauksena Suomen Soldiers of Odin esti sitä käyttämästä organisaation nimeä. Lisäksi Quebecin Soldiers of Odin irtaantui kanadalaisesta emojärjestöstä. Toukokuun alussa Kanadan Soldiers of Odin ja juutalainen Jewish Defense League ilmoittivat aloittavansa yhteistyön.


title: Soldiers of Odin

text: Soldiers of Odinin edustaja sanoo, että osalla jäsenistä on rikostausta, mutta se on taakse jäänyttä elämää. Soldiers of Odinin mukaan jäsenen poliittinen kanta on jokaisen jäsenen yksityisasian. Ylilyönneille on nollatoleranssi, ja kerhosta erotetaan niiden takia.


title: Soldiers of Odin

text: Joensuun Soldiers of Odinin jäsenet kertoivat, että heitä ei pidä sotkea Joensuun 90-luvun alun väkivaltaisiin skineihin, vaan että he vain puolustautuvat ja soittavat poliisin paikalle tarvittaessa.


title: Soldiers of Odin

text: Eräs Pietarsaaren katupartion perustajajäsen sanoi, että katupartiotoiminta lähti liikkeelle maahanmuuttajahäiriöistä, mutta että kantasuomalaisiakin on joka junaan. Oikeus- ja työministeri Jari Lindström (tuolloin ps., nyk. uv) ei pidä väkivaltarikoksista tuomittujen henkilöiden johtamia katupartioita ongelmana, kunhan kadulla liikkuvat noudattavat lakia.


title: Soldiers of Odin

text: Valtiovarainministeri Petteri Orpon (ollessaan sisäministeri) mukaan Soldiers of Odinin kaltaisilla partioilla on selkeä siirtolaisvastainen ja rasistinen ominaisuus, eikä niiden toiminta edistä turvallisuutta. Orpo sanoi Reutersille antamassaan haastattelussa, että lisäksi poliisin täytyy nyt käyttää pieniä resurssejaan myös näiden ryhmien toiminnan seuraamiseen. Poliisi myöntää Reutersille, että katupartiointi ei ole rikos. ”Niin kauan, kunhan partiot raportoivat mahdollisista välikohtauksista poliisille, heillä on oikeus toimia” huomauttaa Kemin poliisipäällikkö Eero Vänskä.


title: Soldiers of Odin

text:
Poliisi pitää ryhmää tarpeettomana, eikä kannusta ryhmän tyyppiseen toimintaan. Koska katupartiointi on laillista, poliisi ainoastaan seuraa liikkeen toimintaa. Supon mielestä järjestö on muukalaisvastainen ja katupartiointi on huolestuttavaa. ”Porukkaa ei tarvita pelätä, mutta pelkäämme sitä, että saattaa syntyä tilanteita, joissa tulee ylilyöntejä”, sanoo suojelupoliisin turvallisuus- ja alueyksikön päällikkö Kari Harju
Soldiers of Odinin perustaja ja johtaja Mika Ranta on myös Suomen vastarintaliikkeen kannattajajäsen. Ranta sanoi sanomalehtihaastattelussa, että Suomen vastarintaliike ja Odinin soturit ovat eri joukkoa. Ranta ei myöskään omien sanojensa mukaan jakanut kovin aktiivisesti SVL:n materiaalia eikä värvännyt uusia jäseniä.


title: Soldiers of Odin

text: Soldiers of Odin on kuitenkin julkaissut esittelyvideon, jossa näkyy myös Vastarintaliikkeen tunnus. Lisäksi Soldiers of Odinin jäseniä osallistui Suomen Vastarintaliikkeen järjestämään mielenosoituksiin Tampereella lokakuussa 2017, sekä myöhemmin saman vuoden itsenäisyyspäivänä Helsingissä.


title: Soldiers of Odin

text: Kolme Soldiers of Odin -takkeihin pukeutunutta miestä pahoinpiteli poliisille tehdyn ilmoituksen mukaan kahta miestä Imatralla maaliskuussa 2016. Tapahtumat alkoivat erään ravintolasta poistuneen pariskunnan miehen läpsäistyä vaimoaan kasvoihin. Odinin jäseniksi pukeutuneet hyökkäsivät miehen kimppuun ja pahoinpitelivät myös järjestyksenvalvojaa. Alkoholilla oli luultavasti osuutta asiaan. Miehet eivät olleet harjoittamassa katupartiointia välikohtauksen aikaan.


title: Soldiers of Odin

text: Kahdeksan henkilöä, joista osa oli pukeutunut Soldiers of Odinien asusteisiin, kulki Oulun kaupunginteatterin ohi, jossa oli tuolloin Vasemmistoliiton kokous, ja jonka osallistujia nämä ohikulkijat kutsuivat maanpettureiksi. Kokouksen järjestäjät soittivat varmuuden vuoksi poliisit paikalle. Vasemmistoliiton puheenjohtaja Li Andersson kutsui tapausta ”tyhmäksi ja turhaksi provokaatioksi”. Soldiers of Odinien mielestä he olivat lopettelemassa katupartiointia ja vain kävelymatkalla paikan ohi, kun heille alettiin buuata, ja he vastasivat näihin huutoihin ”maanpetturit”-huudoin.


title: Soldiers of Odin

text: Kesäkuussa 2016 järjestön johtohenkilöt julkaisivat väkivaltaan yllyttäviä facebook-viestejä, joissa kehotettiin ”varmuuden vuoksi hakkaamaan jokainen, joka edes nojaa vasemmalle”.


title: Soldiers of Odin

text: Itsenäisyyspäivänä 2017 Rovaniemen sankarihaudoilla järjestettiin vapaaehtoisvoimin toteutettu kunniavartio, johon ainakin kaksi Soldiers of Odinin jäsentä osallistui järjestön tunnuksilla varustettu takki päällä. Tapahtuman järjestäjän mukaan Soldiers of Odin -takki rikkoi tilaisuuden pukeutumisohjetta. Ainakin yhden sankarivainajan omaiset olivat tapahtuneesta todella loukkaantuneita, koska heidän sukulaismiehensä haudalla oli seissyt äärijärjestön edustaja.


title: Soldiers of Odin

text: Vuonna 2016 katupartiotoiminnan perustaja Mika Ranta tuomittiin 1,5 vuodeksi ehdolliseen vankeuteen pahoinpitelystä ja törkeästä pahoinpitelystä. Monilla Soldiers of Odinin johtoportaan jäsenillä on taustallaan rikoksia.


title: Soldiers of Odin

text: Aamulehden selvityksen mukaan Tampereen osastoon kuuluu jäseniä, joilla on tuomioita naisten pahoinpitelyistä. Kaikilla Joensuun osaston johtohenkilöillä on tilillään useita rikostuomioita, joista viimeisimmät syksyltä 2015. Helsingin Soldiers of Odin -järjestö veti yllättäen vireillä olleen rekisteröitymishakemuksensa pois maaliskuussa 2016. Yhdistyksen puheenjohtajaksi aiottu oli pahoinpidellyt muun muassa vaimoaan.


title: Soldiers of Odin

text: Turun osaston johtoon kuuluvalla miehellä on tuomio pahoinpitelystä, kahdesta laittomasta uhkauksesta sekä vaarallisen esineen hallussapidosta. Mies oli lokakuussa 2013 kommandopipoon pukeutuneena ravintolassa, jossa hän uhkasi stiletillä asiakkaina ollutta miestä ja naista. Hänen ystävänsä oli samaan aikaan vaatinut heiltä huumeita tai rahaa. Ravintolan vessassa Odin-johtaja oli kumppaninsa kanssa kaatanut erään asiakkaan lattialle ja kuristanut tätä kaulasta. Ravintolan ulkopuolella mies oli vielä uhannut stiletillä naista, jolta oli myös vaadittu seksiä.


title: Soldiers of Odin

text: Lisäksi ainakin Porissa ja Kouvolassa toimineiden ryhmien johtohenkilöilä oli pahoinpitely-, varkaus- tai rattijuopumustuomioita.


title: Soldiers of Odin

text: Joensuussa alkoi toimia naisten perustama katupartioryhmä Kyllikin siskot, ja sen sisarjärjestö toimii myös Kemissä. Tampereella partioi lauantaina 16. tammikuuta 2016 koomikkoryhmä "Loldiers of Odin". Loldiers of Odin on komiikkaa keinonaan käyttävä aktivisteista koostuva ryhmä, jonka joukossa on muun muassa talonvaltaustoimintaan ja mielenosoituksiin osallistuneita henkilöitä. Osalla ryhmän jäsenistä on lieviä rikostuomioita kansalaistottelemattomuusrikoksista, joihin ei sisälly väkivaltaa.


title: Soldiers of Odin

text: Helmikuussa 2016 Norjan Oslossa perustettiin islamistinen "Jundullaah"-katupartio ”vastauksena vääräuskoisten Odinin sotilaiden katupartioille”. Ryhmä käyttää tunnuksenaan ISIS-terroristijärjestön lippua.


title: Soldiers of Odin

text: Tanskan Soldiers of Odin ilmoitti 8. huhtikuuta 2016 lopettavansa toimintansa, koska ei halua äärioikeistoleimaa.


title: Soldiers of Odin

text: Ruotsissa Taalainmaan läänissä paikallinen Soldiers of Odin -järjestö lopetti toimintansa koko läänin alueella, kun kolmen sen jäsenen kimppuun käytiin Borlängessä 3. huhtikuuta 2016 vastaisena yönä. Hyökkäyksen kohteeksi joutuneet kolme saivat sairaalahoitoa vaatineita vammoja. Eräs hyökkääjä löi yhtä uhria rautaputkella. Dt.se-uutissivuston mukaan hyökkääjät olisivat olleet motoristikerho Bandidosin jäseniä. Sivuston mukaan asiasta kertoi lähde, jolla on yhteys Soldiers of Odiniin. Ruotsin Soldiers of Odinin puhemies vahvisti tiedot pahoinpitelystä ja toiminnan lopettamisesta. Lisäksi hän kertoi, että järjestön jäsenten perheet ja sukulaiset ovat saaneet uhkaussoittoja. Lisäksi hyökkääjien tietämien S.O.O.:n jäsenten kotioviin oli kirjoitettu spraymaalilla S.O.O. Taalainmaan Soldiers of Odinin mukaan Bandidos ei liity pahoinpitelyihin. Taalainmaan poliisi ei kommentoinut aluksi yhteenottoja, mutta kertoi myöhemmin, että Bandidos ei ole epäiltynä. Poliisin käsityksen mukaan asialla on ollut toinen rikollisjoukko, joka on ollut viime aikoina erityisen aktiivinen eri puolilla Borlängeä. Ketään ei ole ollut pidätettynä, kertoo poliisi. Bandidoksen paikallisjärjestö pidättäytyi kommentoinnista.


title: Soldiers of Odin

text:
Myös Göteborgissa Soldiers of Odinin yöpartiota vastaan hyökättiin huhtikuun 2016 alussa. Poliisilla ei tuoreeltaan ollut tietoa siitä, keitä hyökkääjät olivat. Poliisin mukaan ohikulkijat olisivat provosoituneet järjestön tunnuksin merkityistä takeista ja alkaneet seurata järjestön jäseniä. Sen jälkeisistä tapahtumista on vaikea saada selkoa. Poliisin tietojen mukaan väkivaltaisuuksiin osallistui 10–40 ihmistä. Yhden kerrotaan saaneen silmilleen pippurisumutetta tai vastaavaa, muutoin ketään ei tiettävästi tarvinnut viedä sairaalaan.
Uppsalassa huhtikuun 2016 alussa Soldiers of Odinin yöpartiota seurasi parinkymmenen hengen vasta-aktivistien joukko. Poliisi esti tilanteen kehittymisen yhteenotoksi, kukaan ei loukkaantunut eikä ketään otettu kiinni. Poliisin mukaan joillakin yksittäisillä aktivisteilla oli takissaan pieni AFA-merkki, josta syystä Uppsalan poliisi erehtyi aluksi luulemaan koko vasta-aktivistijoukkoa Ruotsin antifasistisen liikkeen kannattajiksi.


title: Soldiers of Odin

text: Äärivasemmiston Antifascistisk aktionin (AFA) jäsenet hyökkäsivät Tukholmassa heinäkuun 2016 lopussa Soldiers of Odin -ryhmän katupartion kimppuun. Yksi heistä joutui sairaalaan. 21-vuotiasta AFA:n jäsentä epäiltiin pidätettäessä törkeästä pahoinpitelystä. Pidätetyllä oli mukanaan paprikasumutin.


title: Soldiers of Odin

text: Ruotsin S.O.O.:n ja AFA:n jäsenet tappelivat keskenään vuonna 2017 tammikuun 7. ja 8. välisenä yönä Tukholmassa. AFA-aktivistit hyökkäsivät Odinin sotilaiden kimppuun hakaten näitä pampuilla. 41-vuotias nainen joutui sairaalaan. Poliisi otti noin kymmenen joukkotappeluun osallistunutta kiinni. Kiinniotetut eivät olleet Odinin sotureita.


title: Soldiers of Odin

text: Soldiers of Odinin Ylöjärven Vuorentaustan kerhotilaa töhrittiin toukokuun 2016 lopussa piirrellen spraymaalilla natsismin vastaisia iskulauseita vuokratun rakennuksen seiniin. Tekijät myös varastivat tavaraa ja rikkoivat ikkunoita aiheuttaen 10 000–15 000 euron vahingot.


title: Soldiers of Odin

text: Tämän tapauksen jälkeen yksittäiset Soldiers of Odinin johtajat ovat Facebook-viesteissään yllyttäneet käymään maahantulijoiden ja vasemmiston kimppuun tai tekemään pelkkiä väkivallattomia kostotoimia.


title: Soldiers of Odin

text: Poliisiylijohtaja Seppo Kolehmainen vahvisti, että poliisi tutkii, onko joidenkin Soldiers of Odinien keskuudessa lähetettyjen viestien sisältö laiton.


title: The Big Short

text: The Big Short on vuonna 2015 ensi-iltansa saanut yhdysvaltalainen elämäkerrallinen draamakomedia, jonka on ohjannut Adam McKay. Se perustuu Michael Lewisin samannimiseen kirjaan, joka käsittelee vuosien 2007–2008 finanssikriisiä. Elokuvan pääosissa esiintyvät Christian Bale, Steve Carell, Ryan Gosling ja Brad Pitt, joka oli myös yksi elokuvan tuottajista.


title: The Big Short

text: "The Big Short" sai rajoitetun ensi-illan Yhdysvalloissa 11. joulukuuta 2015, ja laajan ensi-illan 23. joulukuuta 2015. Elokuva sai viisi Oscar-ehdokkuutta, mukaan lukien paras elokuva ja paras ohjaus.


title: Pär Slätis

text: Pär Erik Valdemar Slätis (10. helmikuuta 1932 Vaasa – 25. joulukuuta 2017 Sipoo) oli suomalainen lääkäri.


title: Pär Slätis

text: Slätisin vanhemmat olivat lääketieteen lisensiaatti Kasten Otto Valdemar Slätis ja hammaslääketieteen lisensiaatti Elna Matilda Boije. Hän avioitui 1957 lääketieteen lisensiaatti Kirsti Marjatta Lehmussaaren kanssa. Slätis tuli ylioppilaaksi 1949 ja valmistui lääketieteen lisensiaatiksi 1956. Lääketieteen ja kirurgian tohtoriksi hän väitteli 1958.


title: Pär Slätis

text: Slätis oli Helsingin yliopiston ortopedian ja traumatologian dosentti 1968–1997. Hän tutki muun muassa liikenneonnettomuuksissa syntyneitä vammoja. Slätis toimi Vaasan keskussairaalan kirurgian ylilääkärinä vuosina 1969–1974, johtavana ylilääkärinä vuosina 1972–1974 ja HYKSin Kirurgisen sairaalan osaston ylilääkärinä vuosina 1974–1984. Sieltä hän siirtyi Invalidisäätiön sairaalaan johtavaksi ylilääkäriksi 1985, ja toimitusjohtajana hän oli vuosina 1993–1995.


title: Pär Slätis

text: Slätis sai professorin arvonimen 1983.


title: Håkan Smeds

text: Håkan Gilbert Markus Smeds (s. 3. syyskuuta 1928 Vaasa) on suomalainen yritysjohtaja. Hän on ollut Oy Wiik & Höglund Ab:n toimitusjohtaja 1971–1987. Vuorineuvoksen arvon hän sai 1984. Hän on koulutukseltaan diplomiekonomi.


title: Klaus Snellman

text: Klaus Kristian Snellman (20. maaliskuuta 1924 Helsinki – 25. kesäkuuta 2003 Helsinki) oli suomalainen diplomaatti, koulutukseltaan valtiotieteiden kandidaatti. Hän oli 1976–1980 suurlähettiläs Limassa ja Manilassa 1980–1984 ja sen jälkeen ulkoasiainministeriön neuvotteleva virkamies vuoteen 1986, jolloin hänet nimitettiin suurlähettilääksi Sofiaan, jossa hän oli eläkkeelle jäämiseensä saakka vuoteen 1990.


title: The Tuomolat

text: The Tuomolat on 13. lokakuuta 2015 Fox-kanavalla alkanut tositelevisiosarja, jossa seurataan Tuomolan uusperheen arkea Helsingin Tammisalossa.


title: Sohlman

text: Sohlman on muun muassa seuraavien sukunimi:


title: 2,3-dinitrotolueeni

text: 2,3-dinitrotolueeni (CHNO) on nitrattu aromaattinen yhdiste. Sitä käytetään orgaanisessa synteesissä räjähteitä valmistettaessa. 2,3-Dinitrotolueenin kanssa isomeerisia yhdisteitä ovat 2,4-, 2,5-, 2,6-, 3,4- ja 3,5-dinitrotolueenit.


title: 2,3-dinitrotolueeni

text: Huoneenlämpötilassa 2,3-dinitrotolueeni on keltaista kiteistä ainetta. Yhdiste ei liukene veteen, mutta liukenee moniin orgaanisiin liuottimiin kuten etanoliin, dietyylieetteriin, petrolieetteriin ja kloroformiin. Yhdiste ärsyttää ihoa ja hengitysteitä. Yhdisteelle altistumisesta voi seurata päänsärkyä, huonovointisuutta, kouristuksia sekä methemoglobiinin muodostumista.


title: 2,3-dinitrotolueeni

text: 2,3-Dinitrotolueenia muodostuu yhdessä muiden dinitrotolueeni-isomeerien kanssa nitrattaessa tolueenia tai m-nitrotolueenia. Yhdistettä voidaan käyttää räjähdysaineiden valmistamiseen.


title: Badme

text: Badme on pikkukaupunki, joka sijaitsee periaatteessa Eritrean Gash-Barkan alueen (Zoba Gash-Barka) eteläosassa Shambikon alialueella, lähellä Etiopian rajaa. Etiopia on kuitenkin miehittänyt kaupunkia YK:n johdolla Etiopian ja Eritrean rajakomissiossa neuvotellun ja 2002 sovitun rajasopimuksen vastaisesti. Badme sijaitsee linnuntietä noin 140 kilometriä pääkaupunki Asmarasta lounaaseen, 49 kilometriä aluekeskus Barentusta kaakkoon ja 2 kilometriä Etiopian rajalta länteen.


title: Badme

text: Paikkakunta on tunnetuimpia esimerkejä kiistanalaisista, Etiopian ja Eritrean rajakomission (EEBC) vuoden 2002 sopimuksen mukaisesti ja Etiopiankin valtuuttaman kansainvälisen oikeuden päätöksen mukaisesti Eritrealle kuuluvasta alueista, joita Etiopia kuitenkin vaatii itselleen ja miehittää. Etiopian tilastoissa Badmen kaupungissa arvioitiin asuvan heinäkuussa 2006 yhteensä 1 563 henkeä; kaupunki esitetään miehittäjämaa Etiopian tilastossa osana Tigrayn alueen Mirabatin vyöhykkeen Tahtay Adiyabon weredaa. On huomattavaa, että merkittävä osa Etiopian miehittämien seutujen eritrealaisista asukkaista on maapaossa, eikä etiopialaisten siirtolaisten osuus käy ilmi tilastosta.


title: Sarvikonnat

text: Sarvikonnat (Ceratophryidae) on sammakkoeläinten heimo, jonka lajit elävät Etelä-Amerikassa.


title: Sarvikonnat

text: Heimoon kuuluu kolme elävää sukua:Sukupuuttoon kuolleet suvut:


title: Mindy Kaling

text: Mindy Kaling (s. 24. kesäkuuta 1979), oikealta nimeltään Vera Mindy Chokalingam, on yhdysvaltalainen kirjailija, koomikko ja näyttelijä. Hänet tunnetaan muun muassa "Konttori"-komediasarjan yhdysvaltalaisen version Kelly Kapoorina sekä omasta televisiosarjastaan "The Mindy Project".


title: Mindy Kaling

text: Mindy Kaling syntyi Massachusettsin Cambridgessa arkkitehti-isän ja gynekologiäidin toiseksi lapseksi. Kalingin vanhemmat ovat Intian hinduja, jotka tapasivat työskennellessään nigerialaisessa sairaalassa. Hänen isänsä on tamili ja äitinsä bengali. Perhe, johon kuului myös vanhempi veli Vijay, muutti Yhdysvaltoihin Mindyn syntymävuonna 1979.


title: Mindy Kaling

text: Mindy menestyi koulussa, mutta mitä sosiaalisiin suhteisiin tuli, hän ei ollut luontainen lahjakkuus. Omien sanojensa mukaan hän oli hiljainen lapsi, joka neljätoistavuotiaana Conan O’Brienin löydettyään tajusi haluavansa olla osa komediamaailmaa.


title: Mindy Kaling

text: Televisiouransa Kaling aloitti 19-vuotiaana työharjoittelulla "Late Night with Conan O’Brien" -show’ssa. Hän on maininnut olleensa kamala harjoittelija ja vakoilleensa O’Brienia työskentelyn sijaan.


title: Mindy Kaling

text: Opiskelujen jälkeen Kaling muutti Brooklyniin, jossa hän työskenteli tuotantoassistenttina psyykikko John Edwardin tv-ohjelmassa. Samaan aikaan hän esitti stand up -komiikkaa New Yorkin klubeilla.


title: Mindy Kaling

text: Elokuussa 2002 Kaling esitti Ben Affleckia ystävänsä Brenda Withersin kanssa kirjoittamassaan broadway-näytelmässä "Matt & Ben". Näytelmä voitti Best Fringe -palkinnon New York Fringe Festivalilla, ja se mainittiin sekä Time-lehden Top Ten Theatrical Events of The Year -listalla että Rolling Stones -lehden Hot List -artikkelissa.


title: Mindy Kaling

text: Vuonna 2002 Kaling palkattiin BBC:n menestyneen "Konttori"-sarjan yhdysvaltalaisen version käsikirjoitustiimiin sekä näyttelemään Kelly Kapoorin roolia. Hän oli tuolloin 24-vuotias ja kahdeksanhenkisen tiimin ainoa naispuolinen jäsen. Hän kirjoitti sarjan jaksoista 25 ja oli näin ollen myös tiimin tuotteliain jäsen. "Konttori" nimettiin Primetime Emmy -ehdokkaaksi viidesti.


title: Mindy Kaling

text: Kaling käsikirjoitti sarjan romantiikannälkäisestä gynekologista, jonka pääroolia hän itse näyttelee. Fox alkoi esittää sarjaa 2012, mutta perui tilauksen kolmen kauden jälkeen. Tilausvideopalvelu Hulu kiinnostui kuitenkin sarjasta, ja neljäs kausi alkoi palvelussa syyskuussa 2015.


title: Mindy Kaling

text: Vuonna 2011 Kalingilta ilmestyi omaelämäkerta nimeltä "Is Everyone Hanging Out Without Me? (And Other Concerns)", joka pääsi New York Timesin bestsellerlistalle. Hänen toinen teoksensa, esseekokoelma "Why not me?", julkaistiin vuonna 2015.


title: Suffolk-luokka

text: Suffolk-luokka oli Britannian kuninkaallisen laivaston kahden aluksen muodostama 74-tykkinen kolmannen luokan linjalaivaluokka.


title: Suffolk-luokka

text: Alusten aseistuksena oli kummallekin tykkikannelle asennetut 28 tykkiä. Alemmalla kannella tykit olivat 32-naulaisia ja ylemmällä 18-naulaisia. Lisäksi puolikannella oli neljätoista ja etukannella neljä 9 naulan tykkiä. Vuonna 1782 "HMS Suffolk" aseistettiin uudelleen vaihtamalla alakannen tykit 24-naulaisiksi ja yläkannen 12-naulaisiksi. Samassa yhteydessä puolikannen tykit vaihdettiin kahdeksaan ja etukannen neljään 6 naulan tykkiin. Myöhemmin aseistus muutettiin jälleen alemmalle kannelle 68 naulan ja ylemmälle 42 naulan karronadit määrien pysyessä samoina. Puoli- ja etukansille asennettiin kaksitoista 24 naulan tykkiä.


title: Suomen ajoneuvojen romutuspalkkio

text: Suomen ajoneuvojen romutuspalkkio on käytäntö, jossa vanhan auton omistaja saa alennuksen uuden vähäpäästöisen auton ostohinnasta romuttamalla vanhan.


title: Suomen ajoneuvojen romutuspalkkio

text: Loppuvuonna 2015 toteutettiin kokeilu, jonka aikana kuluttaja sai 1 500 euron alennuksen uudesta autosta, jos romutti yli 10 vuotta vanhan auton ja osti tilalle uuden auton, jonka CO-päästöt ovat enintään 120 g/km tai jonka käyttövoima on ympäristöystävällinen.


title: Suomen ajoneuvojen romutuspalkkio

text: Kampanjan tarkoituksena oli päästöjen vähentäminen ja liikenneturvallisuuden sekä virallisiin kierrätyspisteisiin vietävien vanhojen autojen määrän lisääminen. Kokeilun rahoittivat valtio ja autoala yhdessä. Valtion osuus romutettavaa autoa kohden oli 1 000 euroa, ja autoala osallistui vapaaehtoisella 500 euron korvauksella. Etukäteen arvioitiin, että palkkion lunastaisi 3 000 autoilijaa ja valtio varasi kokeiluun 3 miljoonaa euroa, mutta määrärahaa annettiin myöhemmin 5 miljoonaa euroa lisää. Lopulta uusittiin 8 000 autoa.


title: Suomen ajoneuvojen romutuspalkkio

text: Koska edellinen kampanja toimi hyvin, romutuspalkkio otettiin jälleen käyttöön vuonna 2018 tammikuun alusta elokuun loppuun.


title: Aliso Canyonin kaasuvuoto

text: Aliso Canyonin kaasuvuoto oli lokakuusta 2015 helmikuuhun 2016 kestänyt metaanivuoto Kaliforniassa. Vuoto sattui Southern California Gas -yhtiön eli SoCalGasin omistamalla Aliso Canyonin varastointialueella San Fernando Valleyn alueella Los Angelesin piirikunnassa. Vuoto havaittiin 23. lokakuuta vuonna 2015, ja SoCalGas ilmoitti sen olevan korjattu 11. helmikuuta 2016. Kaikkiaan ilmaan pääsi 142 miljoonaa kuutiometriä kaasua, ennen kuin vuoto saatiin tukittua.


title: Aliso Canyonin kaasuvuoto

text: Vuodon takia läheiseltä Porter Ranchin alueelta jouduttiin evakuoimaan noin 6 000 perhettä kodeistaan. Vuodon määräksi arvioitiin yli 1 200 tonnia päivässä. Kuvernööri Jerry Brown julisti hätätilan, ja kaksi koulua jouduttiin sulkemaan.


title: Aliso Canyonin kaasuvuoto

text: Maakaasua on varastoitu vanhalle öljynporausalueelle noin 2,5 kilometrin syvyyteen maakerrostumiin odottamaan asiakkaille jakelua. Vuodon tarkka sijainti ei ole tiedossa. Porausputkien korkea ikä ja huono kunto lienevät vuodon tärkeimmät syyt.


title: Aliso Canyonin kaasuvuoto

text: Kaasun määrän on laskettu vastaavan 1,77 miljoonan lehmän vuodessa tuottamaa metaania tai 1,4 miljoonan auton keskivertopäästöjä.


title: Sean Bentivoglio

text: Sean David Bentivoglio (s. 16. lokakuuta 1985 Thorold, Ontario, Kanada) on italialais-kanadalainen jääkiekkoilija, joka pelaa Iso-Britannian EIHL-liigan Cardiff Devilsissa. Hän on pelipaikaltaan vasen laitahyökkääjä, mutta osaa pelata myös keskellä. Bentivoglio on pelannut urallaan myös yhden NHL-ottelun New York Islandersissa kaudella 2008–2009.


title: Sean Bentivoglio

text: Bentivoglio pelasi Ontarion paikallisia juniorisarjoja kotikaupunkinsa joukkueessa Thorold Blackhawksissa, jonka jälkeen hän kävi vuodet 2003–2007 Niagaran yliopistoa. Bentivoglio voitti CHA:n mestaruuden vuosina 2004 ja 2007. Kaudella 2005–2006 hän nousi joukkueensa varakapteeniksi ja sijoittui CHA:n pistepörssissä kolmanneksi joukkuetovereiden kanssa Ted Cookin ja Les Reaneyn jälkeen tehoilla 16+22=38. Bentivoglio valittiin kauden päätteeksi liigan ensimmäiseen tähdistökentälliseen. Viimeisellä yliopistokaudellaan 2006–2007 hän nousi Niagaran kapteeniksi. Bentivoglio muodosti taas CHA:n pistepörssin kärkikolmikon Cookin ja Reaneyn jälkeen ja sijoittui sarjan pistepörssissä toiseksi tehoilla 16+30=46. Hänet valittiin myös CHA:n vuoden pelaajaksi. Kauden jälkeen, maaliskuussa 2007 Bentivoglio siirtyi amatööritry-out -sopimuksella AHL-joukkue Providence Bruinsiin. Hän teki siellä 15 runkosarjaottelussa tehot 3+11=14 ja 13 playoff-ottelussa tehot 3+6=9.


title: Sean Bentivoglio

text: Toukokuussa 2007 Bentivoglio teki kolmivuotisen tulokassopimuksen New York Islandersin kanssa. Hän pelasi lähes kaikki sopimuskautensa kokonaan AHL-joukkue Bridgeport Sound Tigersissa. Kaudella 2009–2010 Bentivoglio oli joukkueen kolmanneksi paras maalintekijä 19 osumallaan. Hän jakoi myös Sound Tigersin sisäisen tehotilaston voiton Greg Mauldinin kanssa lukemalla +9. Kaudella 2008–2009 Bentivoglio pelasi ensimmäisen ja toistaiseksi ainoan NHL-ottelunsa 2. huhtikuuta 2009 Montréal Canadiensia vastaan. Hän sai ottelussa jääaikaa 11.31 minuuttia. Bentivoglio keräsi ottelussa yhden kahden minuutin jäähyn kiinnipitämisestä.


title: Sean Bentivoglio

text: Kaudeksi 2010–2011 Bentivoglio siirtyi Saksan DEL-liigan Augsburger Pantheriin. Kaudeksi 2011–2012 hän siirtyi sieltä Italian Serie A:n A&O Asiagoon, jonka paras pistemies ja syöttäjä Bentivoglio oli tehoilla 15+28=43. Kaudella 2012–2013 hän voitti liigan piste- ja syöttöpörssin tehoilla 23+52=75. Bentivoglio voitti kauden päätteeksi Italian-mestaruuden. Kaudella 2013–2014 hän oli Asiagon paras maalintekijä ja toiseksi paras pistemies tehoilla 26+42=68, joilla Bentivoglio sijoittui Elite.A:n (Serie A:n nimi kaudella 2013–2014) pistepörssissä kolmanneksi. Hän voitti kauden aikana myös Italian supercupin. Kaudella 2014–2015 Bentivoglio oli Asiagon paras pistemies ja syöttäjä tehoilla 16+40=56. Hän sijoittui Serie A:n pistepörssissä yhdeksänneksi. Bentivoglio voitti kevään 2015 pudotuspelien maalipörssin 14 osumallaan. Hän voitti kauden päätteeksi Italian-mestaruuden. Kaudella 2015–2016 Bentivoglio voitti Serie A:n syöttöpörssin ja sijoittui pistepörssissä toiseksi edellään vain SSI Vipitenon Adam Hughesman. Hän voitti kauden aikana myös Italian supercupin.


title: Sean Bentivoglio

text: Bentivoglio edusti Asiagoa myös Continental Cupissa vuosina 2012, 2014, 2015 ja 2016, joista vuoden 2014 turnaus päättyi pronssiin. Kaudeksi 2016–2017 hän siirtyi vuoden mittaisella sopimuksella Iso-Britannian EIHL-liigan walesilaisjoukkue Cardiff Devilsiin. Bentivoglio voitti EIHL:n mestaruuden, EIHL Cupin ja Ehrhardt Conferencen mestaruuden. Kesäkuussa 2017 hän teki Devilsin kanssa vuoden mittaisen jatkosopimuksen.


title: Sean Bentivoglio

text: Bentivoglio on pelannut Italian A-maajoukkueessa kolme ottelua tehden yhden maalin.


title: Fran Villalba

text: Francisco "Fran" José Villalba Rodrigo (s. 11. toukokuuta 1998 Valencia) on espanjalainen jalkapalloilija, joka edustaa espanjalaista Valenciaa. Pelipaikaltaan oikeajalkainen Villalba on keskikenttäpelaaja.


title: Fran Villalba

text: Villalba on Valencia CF:n kasvatti. Hän debytoi seuran kakkosjoukkueen paidassa Espanjan kolmanneksi korkeimmalla sarjatasolla vuonna 2015. Seuran edustusjoukkueen paidassa Primera Divisiónissa Villalba debytoi vuoden 2015 viimeisenä päivänä Villarrealia vastaan.


title: Fran Villalba

text: Villalba on pelannut Espanjan alle 17-vuotiaiden maajoukkueessa.


title: Lila Lapanja

text: Lila Lapanja (s. 3. joulukuuta 1994 Truckee) on yhdysvaltalainen alppihiihtäjä.


title: Lila Lapanja

text: Lapanja kilpaili maailmancupissa ensimmäisen kerran Aspenin pujottelussa marraskuussa 2015. Maailmancupin pisteille hän pääsi ensimmäisen kerran Flachaun pujottelussa tammikuussa 2016 oltuaan 23:s.


title: The Mindy Project

text: The Mindy Project on yhdysvaltalainen komediasarja, joka sai ensi-iltansa Fox-kanavalla 25. syyskuuta 2012. Sen on käsikirjoittanut ja ohjannut Mindy Kaling, joka myös näyttelee sarjan pääosaa.


title: The Mindy Project

text: Kolmen kauden jälkeen, toukokuussa 2015, Fox purki sopimuksen. Kaksi viikkoa myöhemmin tilausvideopalvelu Hulu osti sarjan ja neljäs kausi julkaistiin palvelimella saman vuoden syyskuussa.


title: The Mindy Project

text: Fiktiivinen sarja seuraa Mindy Lahirin elämään. Hän työskentelee gynekologin vastaanotolla ja etsii epätoivoisesti rakkautta.


title: Bimbo Oy

text: Bimbo Oy on 9. syyskuuta 2015 Fox-kanavalla alkanut tositelevisiosarja, jossa seurataan 22-vuotiaiden Alinan ja Sointun Charisma Promotion -yrityksen pyörittämistä opintojensa ohella.


title: Nuotin vierestä

text: Nuotin vierestä on uudenvuodenpäivänä 2016 ensi-iltansa saanut suomalainen draamakomediaelokuva, jonka on ohjannut Lauri Nurkse. Elokuvan pääosissa nähdään muun muassa Riku Nieminen, Leena Uotila, Essi Hellén ja Pihla Viitala.


title: Nuotin vierestä

text: Pidättyväinen insinööri Arto Mulkonsaari (Riku Nieminen) asuu Helsingissä kontrolloivan ja tiukan Marjukka-vaimonsa (Pihla Viitala) kanssa. Arton juristiäiti Leena (Leena Uotila), jonka puoliso Kauko (Raimo Grönberg) on juuri kuollut, saa idean osallistua Kotkassa käytäviin karaoken SM-kilpailuihin ja pyytää Artoa viemään hänet paikalle. Arto vastustelee, mutta hänen mielensä muuttuu, kun hän huomaa, kuinka tärkeää laulaminen on äidille. Arto tutustuu myös kilpailun tuomariin, Susanna Salmiseen (Essi Hellén).


title: Nuotin vierestä

text: Elokuvan ohjaaja Lauri Nurkse esiintyy elokuvassa Leenan sydänkirurgina.


title: Ivar Ekström

text: Ivar Aleksander Ekström (24. elokuuta 1891 Helsinki – 12. heinäkuuta 1971 Varkaus) oli suomalainen Varkaudessa asunut metsäteknikko ja valokuvaaja.


title: Ivar Ekström

text: Ekström oli A. Ahlstöm Oy:n palveluksessa vuosina 1909–1960. Hän työskenteli yhtiön metsätyömailla kiertävänä kasöörinä sekä myöhemmin metsätyönjohtajana. Ekström toimi myös yhtiön valokuvaajana ja hän tallensi erityisesti Varkauden tehdasyhteisön historiaa. Ekström kuvasi metsätyömaita ja kansanelämää Pohjois-Savon ja Kainuun syrjäseuduilla "Metsäkansa"- ja "Maakansa"-nimisiksi valokuvakokoelmiksi. Lisäksi Ekström kuvasi Suomen sisällissodan tapahtumia, Ahlströmin suvun jäseniä sekä Ahlströmin tehtaita muuallakin Suomessa.


title: Ivar Ekström

text: Ekströmin kuvia on ollut esillä näyttelyissä Varkauden museossa ja Varkauden taidemuseossa. Ekströmin 9 000 kuvan negatiivikokoelma sijaitsee Varkauden museossa.


title: Karate Euroopan kisoissa 2015

text: Euroopan kisojen 2015 karate pidettiin Bakussa Crystal Hallissa 13. - 14. kesäkuuta 2015. Sarjoja oli kuusi kummallekin sukupuolelle. Menestynein maa oli Azerbaidžan, joka voitti yhteensä kuusi mitalia, joista neljä oli kultaa.


title: Prekessio (tähtitiede)

text: Tähtitieteessä prekessiolla tarkoitetaan gravitaatiosta aiheutuvaa taivaankappaleen pyörimisakselin suunnan jatkuvaa, hidasta muuttumista, erityisesti Maan pyörimisakselin suunnan muuttumista. Vaappuvan hyrrän tavoin Maan akselin suunta kiertyy sillä tavoin, että sen asennot eri aikoina muodostavat kaksi kartiopintaa, jotka kohtaavat toisensa kärjissään. Täysi kierros kestää noin 26 000 vuotta, mitä aikajaksoa sanotaan myös "suureksi vuodeksi" eli "platoniseksi vuodeksi". Usein termillä "prekessio" tarkoitetaan vain tätä liikkeen suurinta komponenttia; muut Maan akselin suuntaa muuttavat tekijät kuten nutaatio ja napaliike ovat paljon vähäisempiä.


title: Prekessio (tähtitiede)

text: Maan prekessiota on historiallisesti nimitetty "tasauspisteiden prekessioksi", koska sen vaikutuksesta tasauspisteet siirtyvät kiintotähtien suhteen länteen päin ekliptikaa pitkin, päinvastaiseen suuntaan kuin Aurinko vuosittain näyttää liikkuvan ekliptikaa pitkin. Historiallisesti tasauspisteiden prekession löytäjänä on tavallisesti pidetty hellenistisen ajan tähtitieteilijä Hipparkhosta 100-luvulla eaa, mutta vähemmän varmojen tietojen mukaan se olisi tunnettu jo aikaisemmin. Kun 1800-luvun alkupuolella pystyttiin laskemaan planeettojen välisiä gravitaatiovoimia entistä tarkemmin, vuonna 1863 havaittiin, että myös ekliptika hieman vaihtaa asentoaan. Tätä ilmiötä sanotaan "planetaariseksi prekessioksi", kun taas Maan akselin suunnanvaihtelun pääasiallista komponenttia sanotaan "lunisolaariseksi prekessioksi". Näiden yhteisvaikutusta, jota aikaisemmin oli sanottu tasauspisteiden prekessioksi, alettiin nimittää "yleiseksi prekessioksi".


title: Prekessio (tähtitiede)

text: Lunisolaarisen prekession aiheuttaa Kuun ja Auringon gravitaatiovoimien vaikutus Maan päiväntasaajan pullistumaan, mikä saa Maan akselin liikkumaan inertiaalisen avaruuden suhteen. Planetaarisen prekession saa aikaan se, etteivät muiden planeettojen gravitaatiovoimat ole ekliptikan eli Maan ratatason suuntaisia vaan niiden välillä on pieni kulma, mikä saa ekliptikan tason hieman kääntymään suhteessa inertiaaliseen avaruuteen. Lunisolaarinen prekessio on noin 500 kertaa suurempi kuin planetaarinen prekessio. Kuun ja Auringon lisäksi myös muut planeetat saavat Maan akselin hieman liikkumaan, minkä vuoksi termit lunisolaarinen ja planetaarinen prekessio ovat hieman harhaanjohtavia. Sen vuoksi Kansainvälinen tähtitieteellinen unioni (IAU) suositteli vuonna 2006, että suuremmasta komponentista käytettäisiin nimitystä päiväntasaajan prekessio ja pienemmästä ekliptikan prekessio, mutta niiden yhdistelmää nimitetään yhä yleiseksi prekessioksi. Ennen suositusta käytetyt termit ovat yleisiä vanhemmassa kirjallisuudessa.


title: Prekessio (tähtitiede)

text: Termi prekessio on peräisin latinasta. Etymologisesti prokessio () merkitsee liikettä eteenpäin, prekessio () taas liikettä taaksepäin. Maasta katsottuna tähdet näyttävät Maan pyörimisliikkeen vuoksi liikkuvan vuorokauden kuluessa idästä länteen, ja myös Aurinko näyttää vuoden kuluessa kiertävän tähtitaivaan ympäri idästä länteen. Samaan aikaan tähdillä voidaan kuitenkin havaita myös vähäinen retrogradinen liike päinvastaiseen suuntaan, suunnilleen 50 kaarisekuntia vuodessa, mitä alettiin nimittää "tasauspisteiden prekessioksi".


title: Prekessio (tähtitiede)

text: Tätä ilmiötä kuvaillessaan tähtitieteilijät ovat yleisesti puhuneet lyhemmin "prekessiosta." Selittäessään ilmiön "syytä" fyysikot alkoivat myös käyttää termiä "prekessio". Tämä saattaa kuitenkin aiheuttaa sekaannusta, kun samaa termiä käytetään sekä havaittavasta ilmiöstä että sen syystä ja tähtitieteessä jotkin prekessioksi nimitetyt liikkeet ovat todellisia, toiset näennäisiä. Sekaannusta lisää vielä se, että monet tähtitieteilijät ovat samalla fyysikoita tai astrofyysikoita.


title: Prekessio (tähtitiede)

text: On huomattava, että tähtitieteessä prekessiolla yleisimmin tarkoitetaan nimenomaan havaittua tasauspisteiden prekessiota eli tähtien näennäistä retrogradista liikettä taivaan poikki, kun taas fysiikassa prekessiolla tarkoitetaan erästä mekaanista ilmiötä.


title: Prekessio (tähtitiede)

text:
Suomen kieleen termi lainattiin aikoinaan muodossa presessioni
, myöhemmin presessio, ennen kuin nykyinen muoto vakiintui.


title: Prekessio (tähtitiede)

text: Maan akselin prekessiolla on useita havaittavia vaikutuksia. Ensinnäkin eteläinen ja pohjoinen taivaannapa näyttävät liikkuvan ympyrärataa pitkin tähdistöjen muodostaman taustan suhteen ja tekevän täyden kierroksen noin 26 000 vuodessa. Niinpä vaikka Pohjantähti (Polaris) nykyisin on hyvin lähellä pohjoista taivaannapaa, näin ei ole aina ollut eikä tule aina olemaan, vaan useat muut tähdet saavat aikanaan napatähden aseman. Noin 3200 vuoden kuluttua Gamma Cephei Kefeusen tähdistössä on tässä asemassa nykyisen Pohjantähden sijasta. Eteläisen taivaannavan kohdalla ei nykyisin ole kirkasta tähteä osoittamassa sen sijaintia, mutta ajan mittaan useatkin kirkkaat tähdet saavat vuorollaan eteläisen napatähden aseman. Kun taivaannapa siirtyy, samalla muuttuu vähitellen koko tähtitaivaan sellaisena kuin se näkyy tietyltä paikalta Maan päältä.


title: Prekessio (tähtitiede)

text: Toiseksi se kohta Maan kiertoradasta Auringon ympäri, jossa Maa on tiettynä aikana vuodesta, esimerkiksi päivänseisauksina tai päiväntasauksina, ei ole aina sama vaan muuttuu hitaasti. Oletetaan, että voitaisiin merkitä Maan sijainti radallaan esimerkiksi kesäpäivänseisauksena, jolloin akselin kallistuma osoittaa suoraan kohti Aurinkoa. Täyttä kierrosta myöhemmin, kun Aurinko on samassa näennäisessä asemassa suhteessa taustalla oleviin tähtiin, Maan akselin kallistuma ei osoitakaan suoraan kohti Aurinkoa, vaan prekession seurauksena se on hieman siitä edellä. Toisin sanoen päiväntasaus sattuu hieman ennen kuin Maa on jälleen samassa kohdassa rataansa. Niinpä trooppinen vuosi, joka mittaa vuodenaikojen jaksoa, esimerkiksi aikaa kesäpäivänseisauksesta seuraavaan kesäpäivänseisaukseen, tai kevätpäiväntasauksesta seuraavaan kevätpäiväntasaukseen, on noin 20 minuuttia lyhempi kuin sideerinen vuosi eli Maan todellinen kiertoaika Auringon ympäri, jonka kuluttua Aurinko on jälleen samassa kohdassa suhteessa tähtiin. Tämä 20 vuoden ero vuotta kohti vastaa suunnilleen yhden vuoden eroa 25 772 vuotta kohti, joten täyden 25 772 vuoden jakson kuluttua vuodenajat ovat jälleen Maan ollessa samassa kohdassa rataansa.


title: Prekessio (tähtitiede)

text: Maan radan muotoa ja suuntaa tosin muuttavat hitaasti eräät muutkin tekijät, jotka yhdessä prekession kanssa saavat aikaan erilaisia jaksollisia ilmiöitä; näihin perustuvat myös ilmaston muutosten aiheuttajina pidetyt Milankovićin jaksot.


title: Prekessio (tähtitiede)

text: Maan akselin kallistuman suunnan lisäksi myös sen kaltevuuskulma muuttuu, mikä kuitenkaan ei suoranaisesti liity prekessioon.


title: Prekessio (tähtitiede)

text: Samasta syystä Auringon näennäinen sijainti suhteessa taustalla oleviin tähtiin tiettynä aikana vuodesta siirtyy taaksepäin noin 50,3 kaarisekuntia vuodessa ja kiertää 25 772 vuoden kuluessa täydet 360 astetta eli kaikkien Eläinradan tähdistöjen ympäri. Se Eläinradan tähdistö, jonka edessä Aurinko on kevätpäiväntasauksena, vaihtuu ajan kuluessa, ja sen mukaisesti on hieman yli 2000 vuoden ajanjaksoille annettu nimet sen tähdistön mukaan, jossa kevättasauspiste kulloinkin on, esimerkiksi Vesimiehen aika. Näihin niin sanottuihin astrologisiin aikakausiin ja niiden vaihtumiseen on vanhalta ajalta saakka liittynyt monia astrologisia, mytologisia ja uskonnollisia uskomuksia. Toisaalta samojen tähdistöjen mukaan nimetyt perinteiset Eläinradan merkit on pysyvästi määritelty niin, että Aurinko tulee kevätpäiväntasauksena aina Oinaan merkkiin, minkä vuoksi nämä merkit eivät enää nykyisin, toisin kuin antiikin aikana, satu yhteen samannimisten tähdistöjen kanssa (katso kuitenkin myös Sideerinen astrologia).


title: Prekessio (tähtitiede)

text: Prekession vuoksi taivaankappaleiden tähtitieteellisten koordinaattien eli rektaskension ja deklinaation taulukoidut arvot pätevät vain sinä ajankohtana eli epookkina, jolle on annettu. Nykyisissä tähtikartoissa käytetään yleensä epookin J2000.0 eli 1. tammikuuta 2000 mukaisia koordinaatteja. Tähdistöjen rajat on nykyisin kuitenkin kiinteästi määritelty niin, että ne pysyvästi noudattavat epookin 1875.0 mukaisia rektaskensio- ja deklinaatioympyröitä, jolloin jokainen tähti pysyy prekessiosta huolimatta samassa tähdistössä niin kauan, kuin ei sen ominaisliike siirrä sitä tähdistörajan yli.


title: Prekessio (tähtitiede)

text: Yksi prekession seurauksista on, että eri tähdet ovat eri aikoina lähellä taivaannapaa. Nykyisin Pohjantähti on erittäin hyvä pohjoisen taivaannavan merkki, sillä se on varsin kirkas tähti, jonka magnitudi on 2,1 (vaihteleva) ja se sijaitsee vain asteen päässä taivaannavasta.


title: Prekessio (tähtitiede)

text: Edellinen napatähti oli Beta Ursae Minoris eli Kochab (ß UMi, ß Ursae Minoris), Pienen Otavan toiseksi kirkkain tähti, joka on 16 asteen päässä Pohjantähdestä. Se oli napatähtenä noin 1500 eaa – 500 , mutta ei ollut yhtä tarkka kuin Pohjantähti nykyisin. Nykyisin Kochabia ja sen naapuria Pherkadia nimitetään toisinaan "navan vartijoiksi."


title: Prekessio (tähtitiede)

text: Thuban Lohikäärmeen tähdistössä oli napatähtenä noin vuonna 2500 eaa. Se on huomattavasti vähemmän silmiinpistävä, sillä sen magnitudi on 3,67 eli se on kirkkaudeltaan vain viidesosa Pohjantähdestä. Nykyisin sitä keinovalojen vuoksi tuskin voidaan kaupunkialueilta nähdäkään.


title: Prekessio (tähtitiede)

text: Kirkasta Vegaa Lyyran tähdistössä pidetään usein kaikkien aikojen parhaana pohjoisena napatähtenä. Se oli tässä asemassa noin vuonna 12 000 eaa ja jälleen noin vuonna 14 000, mutta ei koskaan lähempänä kuin viiden asteen päässä navasta.


title: Prekessio (tähtitiede)

text: Kun nykyinen Pohjantähti vuoden 27 800 aikoihin jälleen on napatähtenä, se jää ominaisliikkeensä vuoksi kauemmaksi navasta kuin se on nykyisin. Sen sijaan vuonna 23 600 eaa. se oli nykyistäkin lähempänä taivaannapaa.


title: Prekessio (tähtitiede)

text: Nykyisin eteläinen taivaannapa on vaikeasti löydettävissä taivaalta, sillä sen lähistöllä ei ole yhtään kirkasta tähteä. Eteläisenä napatähtenä pidetään Sigma Octantista, jonka magnitudi on 5,5, niin että se vain juuri ja juuri näkyy paljain silmin parhaissakaan olosuhteissa. Tilanne kuitenkin muuttuu vuosien 8000 ja 9000 välillä, jolloin eteläinen taivaannapa kulkee Väärän ristin läpi.


title: Prekessio (tähtitiede)

text: Tilanne näkyy myös tähtikartalta. Etelänapa on siirtymässä kohti Etelän ristin tähdistöä. Suunnilleen viimeksi kuluneiden 2000 vuoden ajan Etelän risti on osoittanut kohti etelänapaa. Sen vuoksi tämä tähdistö ei enää näy pohjoisilta subtrooppisilta leveysasteilta, mutta antiikin Kreikkalaisten aikana se näkyi.


title: Prekessio (tähtitiede)

text: Oheiset kuvat esittävät Maan akselin prekessiota ja siitä aiheutuvaa tasauspisteiden siirtymistä. Kuvat osoittavat Maan akselin asennon "taivaanpallo"lla, kuvitteellisella pallolla, jolle kaikki tähdet on sijoitettu oikeaan suuntaan Maasta katsottuna, mutta jossa niiden todellisia etäisyyksiä ei ole otettu huomioon. Ensimmäinen kuva esittää taivaanpalloa ulkopuolelta katsottuna, jolloin tähdistöt näkyvät peilikuvinaan. Toinen kuva esittää sitä sellaisena kuin se näyttäisi katsottuna läheltä Maata hyvin laajakulmaisella linssillä (mikä aiheuttaa näennäisen vääristymän).


title: Prekessio (tähtitiede)

text: Maan pyörimisakselin kuviteltu jatke piirtää noin 25 700 vuodessa taivaanpallolle tässä sinisellä merkityn ympyrän, jonka keskipisteenä on ekliptinen pohjoisnapa (sininen "E") ja säde noin 23,4°, mikä kulma tunnetaan ekliptikan kaltevuutena. Prekession suunta on päinvastainen kuin Maan vuorokautisen pyörimisliikkeen akselinsa ympäri. Oranssi akseli on Maan pyörimisakseli 5000 vuotta sitten, jolloin se osoitti Thuban-tähteen. Keltainen akseli, joka osoittaa Pohjantähteen, on nykyinen akseli.


title: Prekessio (tähtitiede)

text: Päiväntasaukset sattuvat, kun taivaan ekvaattori leikkaa ekliptikan (punainen viiva), toisin sanoen kun Maan akseli on kohtisuorassa Maan ja Auringon keskipisteet yhdistävää janaa vastaan. Näitä leikkauspisteitä sanotaan "tasauspisteiksi". Kun akseli prekessoi asennosta toiseen, Maan päiväntasaajan taso, joka tässä on merkitty ruudukolla, siirtyy. Taivaan ekvaattori on Maan päiväntasaajan projektio taivaanpallolla, joten sekin siirtyy samalla kun Maan päiväntasaajan tasokin, ja sen mukana siirtyy myös sen ja ekliptikan leikkauspiste. Tämä ei merkitse, että navat ja päiväntasaaja siirtyisivät myös Maan pinnan suhteen, ainoastaan Maan asento kiintotähtiin nähden muuttuu.


title: Prekessio (tähtitiede)

text: Kuten oranssinen ruudukko osoittaa, 5000 vuotta sitten kevättasauspiste oli lähellä Aldebarania Härän tähdistössä. Nykyisin, kuten näkyy keltaisesta ruudukosta, se on siirtynyt punaisen nuolen osoittamalla tavalla Kalojen tähdistöön.


title: Prekessio (tähtitiede)

text: Tällaiset kuvat ovat vain ensimmäisiä likiarvoja, sillä niissä ei ole otettu huomioon prekessiovauhdin muutoksia, ekliptikan kaltevuuden muutoksia eikä planetaarista prekessiota, jonka vuoksi ekliptikan taso itsekin hitaasti pyörii eikä tähtien ominaisliikkeitä.


title: Prekessio (tähtitiede)

text: Aikajaksoja, jolloin kevättasauspiste on ollut eri tähdistöissä, sanotaan usein "suuriksi kuukausiksi", ja ne ovat suunnilleen:


title: Prekessio (tähtitiede)

text: Prekession vuoksi taivaankappaleiden tähtitieteelliset koordinaatit eli rektaskensio α ja deklinaatio δ muuttuvat jatkuvasti. Tarpeeksi lyhyen ajan, esimerkiksi yhden vuoden kuluessa nämä muutokset voidaan ilmaista differentiaalisesti:


title: Prekessio (tähtitiede)

text:
missä ε on maan akselin kaltevuus ja δ epliktikaa pitkin mitatun pituuden muutos, noin 50 kaarisekuntia vuodessa.
Nämä kaavat kirjoitetaan usein muotoon:


title: Prekessio (tähtitiede)

text: missä "m" ja "n" ovat niin sanotut "prekessiovakiot":


title: Prekessio (tähtitiede)

text: Koska Maan akselin kaltevuuskaan ei tarkkaan ottaen ole vakio, myös nämä prekessiovakiot muuttuvat jonkin verran ajan kuluessa. Koska rektaskensio ilmoitetaan yleensä aikayksikköinä, ilmoitetaan prekessiovakiotkin usein sekunteina vuodessa. Vuonna 2000 "m" oli 3,07419 sekuntia vuodessa ja "n" 1,33703 (aika)sekuntia eli 20,0554 kulmasekuntia vuodessa.


title: Prekessio (tähtitiede)

text: On esitetty monia olettamuksia, joiden mukaan prekessio olisi useissa kulttuureissa tunnettu jo kauan ennen Hipparkhosta. Esimerkiksi Al-Battanin mukaan babylonialaiset tähtitieteilijät olisivat jo vuoden 330 eaa. aikoihin tehneet eron trooppisen ja sideerisen vuoden välillä ja näin ollen he olisivat periaatteessa tunteneet prekession, vaikkeivät olleetkaan tarkemmin selvillä sen luonteesta. On kuitenkin hyvin kyseenalaista, tunsivatko kaldealaiset todella eron.


title: Prekessio (tähtitiede)

text: Myös muinaisten egyptiläisten on väitetty tunteneen prekession jo kauan ennen Hipparkhosta, mutta tällaiset väitteet ovat yhä kiistanalaisia. On väitetty, että jotkin rakennukset, esimerkiksi Karnakin temppelikompleksi, olisi suunnattu kohti sitä kohtaa horisontissa, jossa tietyt tähdet nousivat tärkeinä ajankohtina vuodesta. Heillä kuitenkin oli tarkka kalenteri, ja jos he merkitsivät muistiin, milloin temppelit oli jälleenrakennettu, he olisivat voineet helpostikin määrittää likiarvoja prekession nopeudelle. On väitetty, että nimellä Denderan eläinrata tunnetussa Hathorin temppelistä Denderata löydetyssä tähtikartassa, joka tosin on peräisin vasta Ptolemaiosten ajalta, olisi mainintoja tasauspisteiden prekessiosta. (Tompkins 1971) Ei kuitenkaan ole varma, tunsivatko muinaiset egyptiläiset prekession, sillä siitä ei ole mainintoja missään heiltä säilyneessä tähtitieteellisessä teoksessa.


title: Prekessio (tähtitiede)

text: Michael Rice kuitenkin kirjoitti teoksessaan "Egypt's Legacy": "On epävarmaa, tunsivatko muinaiset kansat prekession mekaniikan ennen kuin Hipparkhos Bitynialainen määritteli sen toisella vuosisadalla eaa, mutta öistä taivasta kyllä tarkkailtiin siinä määrin antaumuksella, että ilmiön vaikutukset eivät voineet jäädä heiltä huomaamatta. Ricen mukaan "prekessiolla on perustava merkitys sen ymmärtämiseksi, mikä piti yllä Egyptin kehitystä, jopa siinä äärin, että "tietyssä mielessä Egypti kansallisvaltiona ja Egyptin kuninkaan asema elävänä jumalana olivat seurauksia siitä, kuinka egyptiläiset saivat selville ne tähtitieteelliset muutokset, jotka prekession aikaansaama taivaankappaleiden valtava liike saa aikaan. Ricen mukaan myös se, kuinka tarkoin Gizan pyramidit on suunnattu pääilmansuuntien mukaan, on selvä todistus siitä, kuinka tarkkoja tähtitieteellisiä havaintoja Egyptissä tehtiin jo kolmannella vuosituhannella eaa. tai mahdollisesti jo sitäkin ennen, sillä näin tarkoin ilmansuunnat olisi voitu määrittää vain tähtien suuntien perusteella. Ricen käsityksen mukaan uuden valtakunnan aikana egyptiläiset useita kertoja myös muuttivat temppeliensä suuntaa, kun ne tähdet, joiden aseman mukaisesti ne alkujaan oli rakennettu, olivat prekession vuoksi muuttanut asemaansa.


title: Prekessio (tähtitiede)

text: On väitetty, että mayat olisivat varhain tunteneet prekession ja että mayakalenterin pitkälasku olisi ollut kalibroitu sen mukaan, mutta useimmat mayakulttuurin tutkijat eivät pidä tätä todennäköisenä. Susan Milbrath on kuitenkin väittänyt, että kalenterin pitkä 30 000 vuoden jakso, joka liittyi Plejadeihin olisi ollut yritys laskea tasauspisteiden prekession jakson pituus.


title: Prekessio (tähtitiede)

text: Eräät kiistanalaiset tiedot viittaavat siihen, että jo Aristarkhos Samoslainen olisi noin vuonna 280 eaa. tiennyt sideerisen ja trooppisen vuoden poikkeavan toisistaan hieman. Tavallisesti prekession löytäjänä on kuitenkin pidetty kreikkalaista tähtitieteilijä Hipparkhosta (190–120 BC). Ptolemaioksen "Almagest" -teoksen mukaan Hipparkhos mittasi Spican ja useiden muiden kirkkaiden tähtien pituusasteen eli rektaskension. Kun hän vertasi saamiaan tuloksia edeltäjiensä kuten Timokhariin (320–260 eaa) ja Aristilluksen (noin 280 eaa) tuloksiin, hän päätteli, että Spica oli siirtynyt kaksi astetta suhteessa syystasauspisteeseen. Hän vertasi myös trooppisen ja sideerisen vuoden pituutta (aikaa, jonka kuluttua Aurinko palaa tasauspisteeseen, ja aikaa, jonka kuluttua se on jälleen saman kiintotähden kohdalla) ja havaitsi pienen eron. Hipparkhos päätteli, että tasauspisteet siirtyvät ("prekessoivat") Eläinrataa pitkin ja että prekessiovauhti on ainakin 1° sadassa vuodessa, joten täysi kierros kestää hänen mukaansa enintään 36 000 vuotta.


title: Prekessio (tähtitiede)

text: Jokseenkin kaikki Hipparkhoksen teokset ovat kadonneet, myös hänen tutkielmansa prekessiosta. Ne kuitenkin mainitsee Ptolemaios, joka selitti prekession taivaanpallon pyörimisellä liikkumattoman Maan ympärillä. On todennäköistä että Ptolemaioksen tavoin myös Hipparkhos piti prekessiota maakeskisen maailmankuvan mukaisesti taivaan eikä Maan liikeilmiönä.


title: Prekessio (tähtitiede)

text: Ensimmäinen tähtitieteilijä, jonka tiedetään jatkaneen Hipparkhoksen prekessiota koskevia tutkimuksia, oli Ptolemaios ajanlaskumme toisella vuosisadalla. Ptolemaios mittasi Reguluksen, Spican ja muiden kirkkaiden tähtien pituusasteet menetelmällä, joka perustui Kuun asemaan ja muistutti Hipparkhoksen käyttämää, mutta ei edellyttänyt kuunpimennyksiä. Ennen auringonlaskua hän mittasi Auringon ja Kuun välisen longitudisuuntaisen kulman. Auringon laskettua hän mittasi Kuun ja kyseisen tähden välisen kulman. Hän käytti Hipparkhoksen mallia laskeakseen Auringon pituusasteen ja teki korjauksia Kuun liikkeen ja sen parallaksin vuoksi. Ptolemaios vertasi havaintojaan Hipparkhoksen, Menelaos Aleksandrialaisen, Timokhariin ja Agrippan tekemiin. Hän totesi, että Hipparkhoksen ja hänen oman aikansa välisten noin 265 vuoden aikana tähdet olivat siirtyneet 2°40', eli asteen 100 vuodessa (36 kaarisekuntia vuodessa; nykyisin hyväksytty arvo on 50" vuodessa eli aste 72 vuodessa). Hän myös vahvisti, että prekessio vaikuttaa kaikkiin kiintotähtiin, ei ainoastaan lähellä ekliptikaa sijaitseviin, ja hän sai prekessiojaksolle saman keston, 36 000 vuotta, kuin Hipparkhoskin.


title: Prekessio (tähtitiede)

text: Hipparkhos kertoi havainnoistaan teoksessa "Päivänseisaus- ja -tasauspisteiden siirtymisestä", jota Ptolemaios myöhemmin referoi teoksessaan "Almagest", luvuissa III.1 ja VII.2. Hipparkhos mittasi Spica-tähden ekliptisen pituusasteen kuunpimennysten aikana ja totesi sen sijainneen 6° syystasauspisteestä länteen. Vertaamalla omia mittauksiaan aleksandrialaisen Timokhariin tuloksiin 200-luvun alusta eaa. hän totesi, että Spican pituusaste oli sillä välin pienentynyt 2°. Samassa luvussa VII.2 kertoo Spicaa ja erästä toista tähteä koskevista tarkemmista mittauksista ja toteaa, että kumpikin oli vuosien 128 eaa ja 139 välisenä aikana siirtynyt 2°:40' ja näin ollen noin 1° vuosisadassa, jolloin voitiin laskea, että täysi kierros kesti 36 000 vuotta, minkä arvon jo Hipparkhos oli Ptolemaioksen mukaan saanut. Ptolemaios mainitsi muidenkin tähtien siirtyneen vastaavalla tavalla. Hän pohti sitäkin mahdollisuutta, että vain lähellä Eläinrataa olevat tähdet siirtyisivät ajan kuluessa. Tätä hän nimitti "ensimmäiseksi hypoteesiksi" ("Almagest" VII.1), mutta ei kertonut mistään myöhemmästä hypoteesista, jonka Hipparkhos mahdollisesti oli esittänyt. Hipparkhos ilmeisesti ei pohdiskellut asiaa tarkemmin, koska hänen käytettävissään oli vain niukasti vanhempia havaintoja eivätkä nekään olleet kovin luotettavia.


title: Prekessio (tähtitiede)

text: Miksi Hipparkhos tarvitsi kuunpimennystä tähden aseman mittaamiseen? Tasauspisteet eivät näy taivaalla, ja sen vuoksi hän tarvitsi Kuun vertailukohteeksi. Hipparkhos oli jo kehittänyt keinon laskea Auringon pituusaste millä tahansa hetkellä. Kuunpimennys tapahtuu täydenkuun aikana, jolloin Kuu on oppositiossa. Pimennyksen puolivälissä Kuun on tarkalleen 180°:n päässä Auringosta. Hipparkhoksen arvellaan mitanneen Spican ja Kuun välisen, pituuspiirin suuntaisen kaaren. Sen arvoon hän lisäsi laskemansa auringon pituusasteen sekä edelleen Auringon ja Kuun sijaintien erotuksen, joka oli 180°. Samoin hän käsitteli Timokhariin ilmoittamia mittaustuloksia.. Nämä pimennykset ovat samalla keskeisin lähde, jonka perusteella voidaan päätellä, milloin Hipparkhos teki tutkimuksensa, sillä hänestä ei ole säilynyt paljonkaan elämäkerrallisia tietoja. Hänen havaitsemansa kuunpimennykset tapahtuivat 21. huhtikuuta 146 eaa. ja 21. maaliskuuta 135 eaa.


title: Prekessio (tähtitiede)

text: Hipparkhos käsitteli prekessiota myös teoksessaan "Vuoden pituudesta". Hänen tutkimuksensa ymmärtämiseksi tarvitaan kaksi vuoden käsitettä. Trooppinen vuosi on aika, jonka kuluttua Aurinko Maasta katsottuna palaa samaan kohtaan ekliptikalla suhteessa päiväntasaus- tai päivänseisauspisteisiin. Sideerinen vuosi on aika, jonka kuluttua Aurinko palaa samaan kohtaan suhteessa taustalla oleviin tähtiin. Prekession vuoksi tähtien asemat suhteessa päiväntasaus- ja -seisauspisteisiin muuttuvat hieman joka vuosi, minkä vuoksi sideerinen vuosi on pidempi kuin trooppinen. Päiväntasauksia ja -seisauksia koskevien havaintojen avulla Hipparkhos totesi, että trooppinen vuosi on 365+1/4-1/300 vuorokautta eli 365,24667 vuorokautta. Vertaamalla tätä sideerisen vuoden pituuteen hän laski, että prekessiovauhti oli ainakin 1° vuosisadassa. Jälkeenpäin tästä voidaan laskea, että hänen arvonsa sideeriselle vuodelle oli 365+1/4+1/144 vuorokautta. Esittämällä vain vähimmäisarvion hän mahdollisesti myönsi havaintojen olleen epätarkkoja.


title: Prekessio (tähtitiede)

text: Esittääkseen trooppiselle vuodelle likiarvoja Hipparkhos laati nyttemmin kadonneessa teoksessaan "Karkauskuukausista ja -päivistä" oman lunisolaarisen kalenterinsa tekemällä Metonin ja Kallippoksen laatimiin kalentereihin tarpeelliset muutokset. Tätä kalenteria Ptolemaios käsitteli "Almagest"'-teoksensa luvissa III.1. Babylonialaisessa kalenterissa oli vuodesta 499 eaa. lähtien ollut 19 vuoden jaksossa 235 kuukautta (mistä oli tehty vain kolme poikkeusta ennen vuotta 380 eaa), mutta siinä ei määritelty päivien lukumäärää. Vuonna 432 eaa. otettiin käyttöön Metonin jakso, jonka mukaan tässä 19 vuoden jaksossa oli 6 940 päivää, jolloin vuoden pituus oli keskimäärin 365+1/4+1/76 eli 365,26316 vuorokautta. Kallippoksen jakso, joka otettiin käyttöön vuonna 330 eaa, oli muutoin sama kuin Metonin jakso, mutta neljän jakson eli 76 vuoden kuluessa jätettiin yksi päivä pois, jolloin vuoden keskimääräiseksi pituudeksi saatiin 365+1/4 eli 365,25 vuorokautta. Hipparkhos jätti vielä yhden päivän pois neljän Kallippoksen jakson eli 304 vuoden kuluessa ja muodosti täten Hipparkhoksen jakson, jossa vuoden pituus oli keskimäärin 365+1/4-1/304 eli 365.24671 vuorokautta, mikä on lähellä hänen trooppiselle vuodelle määrittämäänsä arvoa 365,24667 vuorokautta.


title: Prekessio (tähtitiede)

text: Hipparkhoksen tutkimuksista voidaan tehdä päätelmiä Antikytheran koneen perusteella, joka on 100-luvulla eaa rakennettu tähtitieteellinen laskukone. Sen mekanismi perustuu aurinkovuoteen, Metonin jaksoon (19 vuoden jakso, jonka kuluttua Kuu on jälleen samassa kohdassa taivaalla samassa vaiheessaan), Kallippoksen jaksoon (joka on neljä Metonin jaksoa ja tarkempi, Saros-jaksoon sekä Exeligmos-jaksoon (joka on kolme Saros-jaksoa ja jonka avulla pimennykset voidaan varsin tarkoin ennustaa). Antikhyran koneen tutkimukset todistavat, että antiikin aikana käytettiin varsin tarkkoja kalentereja, jotka perustuivat Auringon ja Kuun liikkeiden kaikkiin piirteisiin. Itse asiassa Antikytheran koneen kuumekanismi esittää Kuun liikkeen ja sen vaiheen tiettynä ajanhetkenä neljän hammaspyörän sekä tapin ja raon muodostaman laitteen avulla tavalla, joka osoittaa, että jo tuolloin tiedettiin Kuun liikkuvan nopeammin ollessaan lähimpänä Maata (perigeumissa) kuin olleessaan kauimpana Maasta (apogeumissa). Tämä löytö osoittaa, että Hipparkhoksen matematiikka oli paljon kehittyneempää kuin millaisena Ptolemaios sen kirjoissaan esitti, ja että hän oli kehittänyt hyvän likiarvon Keplerin toiselle laillekin.


title: Prekessio (tähtitiede)

text: Useimmat antiikin kirjoittajat eivät mainitse prekessiota eivätkä kenties tienneet siitä mitään. Esimerkiksi Proklus hylkäsi prekession, kun taas Theon Aleksandrialainen, joka 300-luvulla kirjoitti kommentteja Ptolemaioksen teoksiin, hyväksyi hänen selityksensä. Theon kuitenkin esitti myös vaihtoehtoisen teorian:


title: Prekessio (tähtitiede)

text: Sen sijaan, että tasauspisteet kiertäisivät aikaa myöten koko Eläinradan ympäri, niiden oletettiin liikkuvan edestakaisin pitkin 8 asteen kaarta. Tämän trepidaatioteorian Theon esitti vaihtoehtona preksessiolle.


title: Prekessio (tähtitiede)

text: Intialaiset astrologit olivat tietoisia prekessiosta jo ennen ajanlaskumme alkua. Vaikka monet Taxilassa säilytetyt tähtitieteelliset tekstit poltettiin, kun muslimit valloittivat Intian, klassinen teos Suryasiddhanta säilyi ja sisältää tietoja ayana-liikkeistä. Myöhemmässä Suryasiddhantan kommentaarissa 1100-luvulta Bhāskara II kirjoitti: "Suryasiddhantan mukaan "sampat" kiertää negatiiviseen suuntaan 30 000 kertaa 4320 miljoonaa vuotta kestävän "kalpa"-aikajakson kuluessa, kun taas Munjāla ja muut sanovat, että "ayana" kiertää eteenpäin 199 669 kertaa Kalpa-aikajaksossa, ja nämä molemmat pitäisi yhdistää ennen kuin voimme varmistaa deklension, tähtien nousuaikojen eron ja niin edelleen." Nykyisten intialaisten tulkitsijoiden mukaan tässä tarkoitetaan, että prekession jakso saadaan vähentämällä "ayana"n 199 669 kierroksesta "sampaat"in 30000 kierrosta, jolloin saadaan 169 669 kierrosta "Kalpa"a kohti eli yksi kierros 25 461 vuodessa, mikä on lähellä nykyisen käsityksen mukaista arvoa 25 771 vuotta.


title: Prekessio (tähtitiede)

text: Lisäksi Munjalan arvion mukaan "ayana"n liikkeen jakso on 21 636 vuotta, mikä on lähellä nykyistä arvoa, kun anomalistinen prekessio otetaan huomioon. Jälkimmäisen jakso on nykyisten tietojen mukaan 136 000 vuotta, mutta Bhāskara II:n mukaan se oli 144 000 vuotta, ja sille hän antoi nimen "sampat". Hänen mukaan "kalpa" käsitti 30 000 tällaista jaksoa. Bhāskara II ei antanut mitään nimeä lopulliselle jaksolle, joka saatiin yhdistämällä negatiivinen "sampat" ja positiivinen "ayana". Hänen ilmoittamastaan arvosta voidaan kuitenkin päätellä, että "ayana" tarkoitti prekessiota sellaisena, että siinä oli otettu huomioon rata- ja anomalistisen presession yhteisvaikutus, ja "sampat" tarkoitti anomalistista jaksoa, mutta hän määritteli sen päiväntasaukseksi. Hänen terminologiansa on jonkin verran sekavaa, mutta hän itse selvensi sitä Vasanabhashya-kommentaarissaan "Siddhanta Shiromani" sanomalla, että Suryasiddhanta ei ollut saatavilla ja että hän kirjoitti kuulopuheiden perusteella. Bhāskara II ei esittänyt omia mielipiteitään vaan ainoastaan lainasi Suryasiddhantaa, Mujalaa ja nimeltä mainitsemattomia muita kirjoittajia.


title: Prekessio (tähtitiede)

text: Suryasiddhantassa käsitellään myös trepidaation käsitettä, joka mahdollisesti olisi ollut jopa 27°:n laajuinen, jolloin vuotuinen siirtymä olisi vanhojen kommentaarien mukaan ollut 54", mutta Burgessin mukaan tämäkin olisi alkujaan tarkoittanut syklistä liikettä.


title: Prekessio (tähtitiede)

text: Yu Xi 300-luvulla oli ensimmäinen kiinalainen tähtitieteilijä, joka mainitsi prekession. Hän arvioi prekessiovauhdin olevan noin yksi aste 50 vuodessa.


title: Prekessio (tähtitiede)

text: Persialaisessa Maraghehin observatoriossa 1200-luvulla laaditussa teoksessa "Zij-i Ilkhani" mainitaan tasauspisteiden prekession olevan suuruudeltaan 51 kaarisekuntia vuodessa, mikä on varsin lähellä nykyistä arvoa 50,2 kaarisekuntia.


title: Prekessio (tähtitiede)

text: Keskiajalla sekä islamilaiset että latinalaiset kristityt tähtitieteilijät käsittelivät "trepidaatiota" kiintotähtien liikkeenä, joka oli otettava huomioon prekession "lisäksi". Tämä teorian esittäjänä on pidetty arabialaista tähtitieteilijä Thabit ibn Qurraa, mutta nykyiset tutkijat eivät pidä sitä hänen keksimänään. Teoksessaan "De revolutionibus orbium coelestium" (1543) Nikolaus Kopernikus esitti toisenlaisen selityksen trepidaatiolle. Teos on samalla ensimmäinen, jossa prekessio nimenomaisesti selitetään Maan akselin liikkeeksi. Kopernikus nimitti prekessiota Maan kolmanneksi liikkeeksi; kaksi muuta olivat sen vuorokautinen pyöriminen ja vuotuinen kiertoliike.


title: Prekessio (tähtitiede)

text: Isaac Newton selitti teoksessaan "Philosophiae Naturalis Principia Mathematica" (1687) prekession aiheutuvan Kuun ja Auringon gravitaatiovaikutuksesta. Newtonin alkuperäiset prekessiolle esittämät yhtälöt eivät kuitenkaan toimineet, ja niitä ovat huomattavasti muokanneet Jean le Rond d'Alembert ja myöhemmät tiedemiehet.


title: Prekessio (tähtitiede)

text: Jens Olsenin maailmankellossa Kööpenhaminan raatihuoneella on osoitin, joka on ajastettu tekemään yksi kierros yhtä pitkässä ajassa kuin Maan akseli prekession vuoksi palaa entiseen asentoonsa eli yhdessä platonisessa vuodessa. Tämä on hitain ihmisen tekemä esine, joka liikkuu säädetyllä nopeudella.


title: Prekessio (tähtitiede)

text: Prekession saa aikaan Auringon, Kuun ja vähäisemmässä määrin muiden taivaankappaleiden gravitaatiovaikutus Maahan. Sen selitti ensimmäisenä Isaac Newton.


title: Prekessio (tähtitiede)

text: Maan akselin prekessio on saman tapainen ilmiö kuin pyörivän hyrrän prekessio. Kummassakin tapauksessa vaikuttavat voimat johtuvat gravitaatiosta. Pyörivän hyrrän tapauksessa tämä voima on lähes sen pyörimisakselin suuntainen. Sen sijaan Maan tapauksessa Auringon ja Kuun aikaansaamat voimat ovat likimain kohtisuorassa pyörimisakseliin nähden.


title: Prekessio (tähtitiede)

text: Maa ei ole täydellinen pallo vaan pyörähdysellipsoidi, jonka päiväntasaajan halkaisija on noin 43 kilometriä suurempi kuin napojen kautta mitattu halkaisija. Maan akselin kaltevuuden vuoksi se puoli tästä pullistumasta, joka on lähempänä Aurinkoa, on suurimman osan vuodessa sivussa keskipisteestä, joko pohjois- tai eteläpuolella, ja kauempana Auringosta oleva puoli sivussa keskipisteestä päinvastaiseen suuntaan. Gravitaatio vaikuttaa lähempänä Aurinkoa olevaan puoleen voimakkaammin, koska se heikkenee etäisyyden kasvaessa, ja tämä ero aiheuttaa pienen vääntömomentin, kun Aurinko vetää Maan toista puolta puoleensa voimakkaammin kuin toista. Tämän vääntömomentin akseli on likipitäen kohtisuorassa Maan pyörimisakseliin nähden, ja siksi pyörimisakseli prekessoi. Jos Maa olisi täydellinen pallo, prekessiota ei olisi.


title: Prekessio (tähtitiede)

text: Tämä keskimääräinen vääntömomentti on kohtisuorassa siihen suuntaan nähden, mihin Maan pyörimisakseli on kallistunut poispäin ekliptisestä navasta, ja siksi se ei muuta akselin kaltevuuskulmaa itseään. Vääntömomentin suuruus vaihtelee sen mukaan, missä suunnassa nämä sijaitsevat Maan akseliin nähden, ja on likipitäen nolla silloin, kun Auringon suunta on kohtisuorassa Maan akseliin nähden.


title: Prekessio (tähtitiede)

text: Samoin kuin Aurinko, vaikuttavat Maahan muutkin taivaankappaleet, jotka ovat lähellä ekliptikan tasoa, erityisesti Kuu. Auringon ja Kuun yhteisvaikutusta sanotaan "lunisolaariseksi prekessioksi". Jatkuvasti etenevän prekession lisäksi, joka tekee täyden kierroksen noin 25 000 vuodessa, Aurinko ja Kuu saavat vaihtuvan asemansa vuoksi aikaan myös pienempiä jaksollisia vaihteluja. Näitä vaihteluja, jotka vaikuttavat sekä prekession nopeuteen että akselin kaltevuuteen, sanotaan nutaatioksi. Nutaation tärkeimmän komponentin jakso on 18,6 vuotta ja amplitudi 9,2 kulmaminuuttia.


title: Prekessio (tähtitiede)

text: Lunisolaarisen prekession lisäksi Maahan vaikuttavat myös aurinkokunnan muut planeetat, jotka saavat ekliptikan tasonkin hitaasti pyörimään akselin ympäri, jonka ekliptinen pituus on noin 174° mitattuna kulloisellakin ekliptikalla. Tämä niin sanottu "planetaarinen prekessio" saa ekliptikan tason kiertymään 0,47 kaarisekuntia vuodessa, mikä on alle sadasosa lunisolaarisesta prekessiosta. Näiden kahden prekession summaa sanotaan "yleiseksi prekessioksi".


title: Prekessio (tähtitiede)

text: Vuorovesivoiman, jolla Aurinko, Kuu tai planeetta vaikuttaa Maahan, ilmaisee Newtonin gravitaatiolaki, jonka mukaan gravitaatiovoima sillä puolella Maata, joka on kauempana kyseisen häiriön aiheuttavalta taivaankappaleesta, on hieman pienempi kuin sitä kohti kääntyneellä puolella. Tämä erotus on verrannollinen Maan halkaisijan kuutioon. Vuorovesivoima saadaan vähentämällä taivaankappaleen aiheuttamasta gravitaatiovoimasta Maan keskipisteessä vastaava voima tietyssä kohdassa Maan pinnalla. Prekession kannalta tätä vuorovesivoimaa voidaan käsitellä ikään kuin kyseessä olisi kaksi voimaa, jotka vaikuttavat vastakkaisiin kohtiin Maan päiväntasaajan pullistuman kohdalla. Ne muodostavat voimaparin, joka voidaan jakaa kahteen komponenttipariin, joista toisen voimat ovat Maan päiväntasaajan tason suuntaisia, suuntautuvat voiman aiheuttavaa kappaletta kohti ja siitä poispäin ja kumoavat toistensa vaikutuksen, kun taas toisen voimaparin voimat ovat Maan pyörimisakselin suuntaisia ja vaikuttavat sen suunnassa kohti ekliptikan tasoa. Jälkimmäinen voimapari aiheuttaa Maan päiväntasaajan pullistumaan vääntömomentin, jonka suuruus on:


title: Prekessio (tähtitiede)

text: missä


title: Prekessio (tähtitiede)

text:
Vääntömomentin kolme yksikkövektoria Maan keskipisteessä ovat x, joka osoittaa ekliptikan tasossa kohti kevättasauspistettä eli Maan päiväntasaajan tason ja ekliptikan tason leikkauspistettä, y, joka osoittaa kohti kesäpäivänseisauspistettä (90° itään x:stä), ja "z", joka osoittaa kohti pohjoista ekliptistä napaa.
Kolmen x-akselin suuntaisen sinimuotoisen termin summa Auringolle on sinifunktion neliön muotoinen aaltomainen funktio, joka vaihtelee nollasta päiväntasauspisteissä (0°, 180°) arvoon 0,36495 päivänseisauspisteissä (90°, 270°). Arvo y-akselin suunnassa Auringolle on sinimuotoinen funktio, joka vaihtelee nollasta päiväntasaus- ja -seisauspisteissä arvoon ±0.19364 (hieman yli puolet edellisestä) kohdissa, jotka ovat lähellä päiväntasaus- ja -seisauspisteiden puolivälejä mutta hieman lähempänä tasauspisteitä (43.37°(-), 136.63°(+), 223.37°(-), 316.63°(+)). Molemmilla aaltomaisilla funktioilla on suunnilleen sama amplitudi ja sama jakso, puolet kiertoajasta eli puoli vuotta. Arvo z-akselin suunnassa on nolla.


title: Prekessio (tähtitiede)

text: Siniaallon mukaisesti vaihtelevan voiman keskimääräinen vääntömomentti y-akselin suunnassa on nolla sekä Auringon että Kuun tapauksessa, joten tämä vääntömomentin komponentti ei vaikuta prekessioon. Sen sijaan x-akselin suunnassa aaltomaisesti vaihtelevan voiman keskimääräinen vääntömomentti Auringon tai Kuun tapauksessa on:


title: Prekessio (tähtitiede)

text: Tekijä 1/2 tulee sinin neliön muotoisen funktion keskimääräisestä arvosta,formula_10 on Auringon tai Kuun keskimääräisen etäisyyden kuutio ja ε on Auringon tapauksessa Maan akselin kaltevuuskulma ja samalla δ:n suurin arvo, Kuun tapauksessa sen kiertoradan ja Maan kiertoradan tasojen välinen keskimääräinen kulma koko 18,6 vuoden jakson aikana.


title: Prekessio (tähtitiede)

text: Prekessio on:


title: Prekessio (tähtitiede)

text: missä "ω" on Maan kulmanopeus ja 'Cω" sen impulssimomentti. Niinpä Auringon aiheuttaman prekession ensimmäisen asteen komponentti on:


title: Prekessio (tähtitiede)

text: kun taas Kuun aiheuttamalle prekessiolle se on:


title: Prekessio (tähtitiede)

text: missä "i" on Kuun ratatason ja ekliptikan tason välinen kulma. Näissä yhtälöissä hakasuluissa olevien lausekkeiden jäljessä olevat alaindeksit osoittavat, ovatko kyseessä Auringon ("S"), Kuun ("L") vai Maan ("E") arvot. Termi formula_14 ilmoittaa Kuun radan kaltevuutta ekliptikan suhteen. Termi "(C-A)/C" on Maan dynaaminen napalitistyneisyyden elliptisyys, joka on määritetty havaitun prekession avulla, koska Maan sisuksien rakennetta ei tunneta riittävän tarkasti. Jos Maa olisi homogeeninen, termi olisi yhtä suuri kuin sen kolmannen eksentrisyyden neliö,


title: Prekessio (tähtitiede)

text: missä "a" on päiväntasaajan säde (6 378 137 m) and "c" napasäde (6 356 752 m), jolloin .


title: Prekessio (tähtitiede)

text:
Näiden parametrien arvot epookkina J2000.0 seitsemän desimaalin tarkkuudella ovat
joista saadaan
mitkä molemmat on muunnettava kaarisekunneiksi vuotta kohti kertomalla ne kaarisekuntien lukumäärällä täydessä kulmassa (2π radiaania (= 1.296"/2π) ja edelleen sekuntien lukumäärällä vuodessa 3.15576s/a):


title: Prekessio (tähtitiede)

text: Tämä Auringon yhtälö kuvaa hyvin Auringon aiheuttamaa prekessiota, koska Maan rata on lähellä ellipsiä ja muiden planeetojen aiheuttamat häiriöt ovat vähäisiä. Kuun yhtälö ei ole yhtä hyvä, koska Aurinko aiheuttaa huomattavia häiriöitä Kuun liikkeeseen.


title: Prekessio (tähtitiede)

text: Simon Newcomb laski 1800-luvun lopulla yleiselle prekessiolle ("p") pituussuuntaisen arvon 5025,64 kaarisekuntia trooppista vuosisataa kohti, ja tämä oli yleisesti hyväksytty arvo, kunnes tekokuiden avulla saatiin tarkempia havaintoja ja elektroniset tietokoneet tekivät mahdolliseksi laskea sen työläämpien mallien avulla. J. H. Lieske esitti vuonna 1976 laskelman, jonka mukaan "p" on 5029,0966 kaarisekuntia juliaanista vuosisataa kohti. Nykyaikaiset tekniikat kuten VLBI ja LLR ovat tehneet vielä tarkemmat mittaukset mahdollisiksi, ja vuonna 2000 Kansainvälinen tähtitieteellinen unioni (IAU) otti vuonna 2000 käyttöön uuden vakioarvon sekä vuosina 2003 ja 2006 uudet laskentamenetelmät ja polynomiset lausekkeet. Näiden mukaan "kumuloituva" prekessio on:


title: Prekessio (tähtitiede)

text: kaarisekunteina, kun "T" on aika juliaanisina vuosisatoina (joka on 36 525 vuorokautta) luettuna epookista J2000.


title: Prekessio (tähtitiede)

text: Prekession nopeus on tämän derivaatta:


title: Prekessio (tähtitiede)

text: Yhtälön vakiotermi (5 028,796195 kaarisekuntia vuosisadassa) vastaa yhden täyden prekessiojakson pituutta 25 771,57534 vuotta (yksi täysi 360 asteen kierros jaettuna 5 028,791695 kaarisekunnilla vuosisataa kohti), joskin eräissä muissa lähteissä sen ilmoitetaan olevan 25 771,4 vuotta, mikä jättää asiaan pienen epävarmuustekijän.


title: Prekessio (tähtitiede)

text:
Prekessiovauhti ei ole vakio, vaan nykyisin se on hieman hidastumassa, minkä osoittavat "T":n lausekkeen lineaariset ja korkeamman asteen termit. Joka tapauksessa on huomattava, että edellä oleva kaava pätee vain rajoitetun ajan. On selvää, että jos "T" tulee tarpeeksi suureksi, kaukaisessa menneisyydessä tai tulevaisuudessa, termi "T" alkaa dominoida ja "p" saa hyvin suuria arvoja. Itse asiassa kehittyneemmät aurinkokunnan numeerisen mallin laskut osoittavat, että prekessio"vakio" vaihtelee 41 000 vuoden jaksossa, samoin kuin Maan akselin kaltevuuskin. Edellä mainitut "vakiot" ovat ylä olevan kaavan lineaarinen ja kaikki korkeamman asteen termit, ei prekessio itse. Toisin sanoen
on likiarvo lausekkeelle


title: Prekessio (tähtitiede)

text: Teoreettisilla malleilla voidaan ehkä laskea "T":n korkeampiakin potensseja vastaavat kertoimet, mutta koska mikään äärellisen pituinen polynomi ei yhdy jaksolliseen funktioon kaikilla lukuarvoilla, kaikkien tällaisten approksimaatioiden virhe kasvaa rajatta, kun "T" kasvaa. Siinä suhteessa Kansainvälinen tähtitieteellinen unioni valitsi parhaiten kehitetyn saatavissa olevan teorian. Muutaman lähimmän vuosisadan aikana menneisyydessä tai tulevaisuudessa virhe ei ole kovin suuri. Tuhansien vuosien päässäkin menneisyydessä tai tulevaisuudessa useimmat kaavat pätevät tyydyttävällä tarkkuudella. Vielä kaukaisempina ajankohtina poikkeamat kasvavat liian suuriksi – prekession tarkkaa nopeutta ja jaksonaikaa ei näillä polynomeilla voida laskea edes yhden täyden prekessiojakson ajaksi.


title: Prekessio (tähtitiede)

text: Maan akselin prekessio on hyvin hidas ilmiö, mutta sillä tarkkuudella, millä tähtitieteilijät toimivat, se on otettava huomioon päivittäisissä laskuissa. On huomattava, että vaikka prekessio ja Maan akselin kaltevuuden vaihtelu lasketaan saman teorian avulla ja liittyvät siten toisiinsa, ne vaikuttavat toisistaan riippumatta ja niiden suunnat ovat toisiinsa nähden kohtisuorassa.


title: Prekessio (tähtitiede)

text: Hyvin pitkän ajan kuluessa prekessio vähitellen hidastuu vuorovesivoimiin liittyvän kitkan vuoksi. Noin 500 miljoonaa vuotta sitten se oli 59 kaarisekuntia vuodessa, 500 miljoonan vuoden kuluttua enää 45 kaarisekuntia vuodessa. Kun lyhytaikaisemmat, enintään tuhansia vuosia kestävät edestakaiset vaihtelut jätetään huomioon ottamatta, tätä pitkäaikaista kehityskulkua voidaan approksimoida seuraavilla polynomeilla, jotka ilmoittavat prekessiovauhdin kaarisekunteina vuodessa, joissa "T" on ajanhetki nykyhetkestä eteen- (positiivisena) tai taaksepäin (negatiivisena) laskettuna miljardeina juliaanisina vuosina Ga):


title: Prekessio (tähtitiede)

text: Noin 30 miljoonan vuoden kuluttua prekessio tulee 100 miljoonan vuoden ajaksi hieman nykyistä nopeammaksi, mutta ero nykyiseen on vain 0,135052 kaarisekuntia vuosisadassa. Sen vauhti alkaa kiihtyä noin 20 miljoonan vuoden kuluttua, koska prekession pitkäaikainen heikkeneminen lähestyy muiden planeettojen aikaansaamaa Maan radan resonanssia.


title: Prekessio (tähtitiede)

text: Vuorovesivoimien vuoksi Kuu on jatkuvasti etääntymässä Maasta. Nykyisin se on 60,3, mutta 1500 miljoonan vuoden kuluttua 66,5 Maan säteen päässä. Wardin mukaan tästä seuraa, että planeettojen aiheuttamat resonanssit pidentävät prekessiojakson ensin 49 000 vuoteen ja myöhemmin, kun Kuu 2000 miljoonan vuoden kuluttua on 68 Maan säteen päässä, jopa 69 000 vuoteen. Tähän liittyen ekliptikan kaltevuuskin tulee vaihtelemaan nykyistä enemmän. Ward kuitenkin käytti mahdollisesti liian suurta arvoa vuoroveden kitkavaikutuksille. Jos niiden jaksollisuudelle käytetään 620 miljoonan vuoden keskiarvoa, joka on noin puolet nykyisestä arvosta, nämä resonanssit saavutetaan vasta 3000 ja 4000 miljoonan vuoden kuluttua. Kun kuitenkin Auringon luminositeetti vähitellen kasvaa, Maan valtameret höyrystyvät jo kauan ennen sitä, noin 2100 miljoonan vuoden kuluttua.


title: Azis

text: Azis (bulg. Азис) (oikealta nimeltään Vasil Trayanov Boyanov, s. 7. maaliskuuta 1978 Sliven, Bulgaria) on bulgarialainen romanitaustainen pop- ja folk-artisti.


title: Azis

text: Azis käsittelee yleensä musiikkivideoillaan seksuaalisia aiheita ja pukeutuu usein näyttäviin asuihin. Hän on esiintynyt useiden bulgarialaisten artistien kanssa ja julkaissut monia singlejä. Azis esiintyi vuoden 2006 Euroviisuissa bulgarialaisartisti Mariana Popovan taustalaulajana kappaleessa "Let Me Cry".


title: Raija Julkunen

text: Raija Julkunen (s. 1944 Varkaus) on suomalainen yhteiskuntatieteilijä. Hän on yhteiskuntatieteiden tohtori ja yhteiskuntapolitiikan dosentti sekä lehtori emerita Jyväskylän yliopistossa.


title: Raija Julkunen

text: Julkusen erityisaloja ovat hyvinvointivaltion ja työelämän tutkimus. Hänet palkittiin Vuoden kellokkaana 1992. Julkunen osallistui presidenttifoorumiin syyskuussa 2009.


title: Jääkärinkatu

text: Jääkärinkatu () on noin 250 metriä pitkä itä-länsisuuntainen katu Helsingin Ullanlinnassa. Se alkaa itäpäässään Korkeavuorenkadulta ja päättyy länsipäässään Laivurinkadun ylemmälle sivuhaaralle hieman Viiskulmasta etelään. Jääkärinkadun ajorata on koko pituudeltaan yksisuuntainen.


title: Jääkärinkatu

text: Jääkärinkatu 4:ssä sijaitsi G.W. Sohlbergin ensimmäinen peltisepänverstas vuonna 1876 sekä yhtiön tehdas- ja konttorirakennukset vuosina 1885–1975. Nykyään Jääkärinkadun varrella on etupäässä asuinkerrostaloja, joiden alakerroissa on kivijalkakauppoja. Kadun varrella on myös kultasepänliike ja kebab-ravintola.


title: Jääkärinkatu

text: Jääkärinkatu on saanut nimensä sen länsipään tienoilla, nykyisen Tehtaanpuiston paikalla 1800-luvun alkupuolella sijainneen vuokra-alueen nimestä "Jägersdorff". Alue oli vuonna 1834 vuokrattu Suomen kaartin käyttöön ampumarata-alueeksi..


title: Jääkärinkatu

text: Nimi vahvistettiin alun perin vuonna 1842 ruotsinkielisessä muodossa Jägare Gatan. Suomenkielisenä vastineena esiintyi vuonna 1866 Jääkerikatu. Kun ruotsin sana "jägare" kuitenkin tarkoittaa, paitsi sotilasta, jääkäriä, myös metsästäjää, kadusta käytettiin 1880-luvulta lähtien myös nimeä Metsästäjänkatu, joka vuonna 1909 vahvistettiin viralliseksi. Nykyinen suomennos vahvistettiin vuonna 1928 kaupunginvaltuuston asettaman, kadunnimistön yleistä tarkistamista käsitelleen komitean esityksestä, sillä sanan oletettiin tässä yhteydessä tarkoittavan sotilasta. Kun asia tuli käsittelyyn valtuustossa, sitä kuitenkin vastustivat eräät vasemmistolaiset valtuutetut.


title: Nathan Perkovich

text: Nathan Perkovich (s. 15. lokakuuta 1985 Canton, Michigan, Yhdysvallat) on kroatialais-yhdysvaltalainen jääkiekkoilija, joka pelaa Itävallan Erste Bank Eishockey Ligan kroatialaisjoukkue Medveščak Zagrebissa. Isokokoinen Perkovich on pelipaikaltaan oikea laitahyökkääjä ja laukoo oikealta.


title: Nathan Perkovich

text: Perkovich pelasi kauden 2003–2004 USHL-junioriliigaa Cedar Rapids RoughRidersissa, jonka jälkeen New Jersey Devils varasi hänet kahdeksannella kierroksella 250. pelaajana . Perkovich pelasi kaksi seuraavaa kautta USHL:ää Chicago Steelin riveissä. Kaudella 2005–2006 hän voitti joukkueen sisäisen piste- ja maalipörssin tehoilla 28+24=52. Perkovich jakoi USHL:n maalipörssin seitsemännen sijan Lincoln Starsin Michael Daviesin ja Green Bay Gamblersin Brian Roloffin kanssa. Hän sijoittui myös liigan jäähypörssissä kymmenenneksi 121 minuutillaan. Vuosina 2006–2009 Perkovich kävi Lake Superior State Universitya. Hän ylsi kahdella ensimmäisellä yliopistokaudellaan joukkueensa sisäisen maalipörssin voittoon.


title: Nathan Perkovich

text: Elokuussa 2009 Perkovich teki kolmivuotisen tulokassopimuksen New Jersey Devilsin kanssa. Hän pelasi kaikki sopimuskautensa kokonaan farmissa. AHL:n tulokaskaudellaan 2009–2010 Perkovich teki Lowell Devilsissa 68 runkosarjaottelussa tehot 19+14=33 ja viidessä playoff-ottelussa yhden syöttöpisteen. Kaudeksi 2010–2011 New Jerseyn farmijoukkueeksi vaihtui Albany Devils.